AN COIMISIÚN EORPACH An Bhruiséil,30.5.2018 COM(2018) 368 final 2018/0193(COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialacháin (CE) Uimh. 1224/2009 ón gComhairle, agus lena leasaítear Rialacháin (CE) Uimh. 768/2005, (CE) Uimh. 1967/2006, (CE) Uimh. 1005/2008, agus Rialachán (AE) Uimh. 2016/1139 ó Pharlaimint na hEorpa agus ón gComhairle maidir le rialú ar iascach {SEC(2018) 267 final}

{SWD(2018) 279 final}

{SWD(2018) 280 final}



MEABHRÁN MÍNIÚCHÁIN 1.COMHTHÉACS AN TOGRA Forais agus cuspóirí an togra Is é is cuspóir don Chomhbheartas Iascaigh (CBI) a áirithiú go mbeidh gníomhaíochtaí iascaireachta agus dobharshaothraithe inbhuanaithe san fhadtéarma ó thaobh an chomhshaoil de agus go mbainisteofar iad ar bhealach comhsheasmhach le go bhféadfar sochair eacnamaíocha, shóisialta agus fostaíochta a bhaint amach. Bíonn rath CBI ag brath go mór ar chóras éifeachtach rialaithe agus forfheidhmiúcháin a bheith curtha chun feidhme. Is i gceithre ghníomh dlí dhifriúla a fhoráiltear do na bearta lena mbunaítear Córas Rialaithe Iascaigh de chuid an Aontais le haghaidh comhlíonadh rialacha CBI a áirithiú: 1) an Rialachán maidir le Rialú ar Iascach; 2) an Rialachán lena mbunaítear Gníomhaireacht Eorpach um Rialú ar Iascach (EFCA); 3) an Rialachán lena mbunaítear córas chun iascaireacht neamhdhleathach, neamhthuairiscithe agus neamhrialáilte a chomhrac (Rialachán NNN); agus 4) an Rialachán maidir le bainistiú inbhuanaithe a dhéanamh ar chabhlaigh iascaireachta sheachtracha (SMEF). Is é aidhm an togra athbhreithniú a dhéanamh ar Chóras Rialaithe Iascaigh an Aontais, gan Rialachán SMEF, a athbhreithníodh le déanaí, a áireamh. Cé is moite de Rialachán SMEF, a athbhreithníodh le déanaí, ceapadh Córas Rialaithe Iascaigh reatha an Aontais sular athchóiríodh an Comhbheartas Iascaigh (CBI) agus, mar sin de, níl sé lán-chomhleanúnach leis. Ina theannta sin, is iad na straitéisí, na modheolaíochtaí agus na dúshláin rialaithe a bhí ann breis agus 10 mbliana ó shin atá i gceist sa chóras, agus níl sé in ann aghaidh a thabhairt go héifeachtach ar riachtanais atá ann san am i láthair agus a bheidh ann san am atá le teacht ó thaobh sonraí iascaigh agus rialú cabhlaigh de, níl sé in ann freastal ar an síorathrú a thagann ar na cleachtais agus na teicnící iascaireachta a shaothraítear agus níl sé in ann leas a bhaint as teicneolaíochtaí rialaithe agus córais malartaithe sonraí atá nua-aimseartha agus níos éifeachtaí ó thaobh costais de. Ní chuirtear san áireamh sa chóras reatha ach oiread beartais nua chomhaimseartha de chuid an Aontais a glacadh le déanaí, amhail an straitéis maidir le plaistigh, an straitéis maidir le margadh aonair digiteach, agus rialachas idirnáisiúnta na naigéan. I meastóireacht REFIT ón gCoimisiún le déanaí,, i dtuarascáil speisialta ó Chúirt Iniúchóirí na hEorpa agus i Rún ó Pharlaimint na hEorpa, léiríodh go bhfuil easnaimh ar Chóras Rialaithe Iascaigh an Aontais agus gurb amhlaidh, tríd is tríd, nach bhfuil sé oiriúnach don fheidhm atá leis. Ó foilsíodh na doiciméid sin go léir, rinneadh roinnt díospóireachta agus malartaíodh tuairimí sa Chomhairle, sa Pharlaimint, i mBord Riaracháin na Gníomhaireachta Eorpaí um Rialú ar Iascach (EFCA), leis na Ballstáit agus le páirtithe leasmhara. Deimhníodh sna díospóireachtaí sin go bhfuil comhaontú d’aon ghuth ann i measc na nInstitiúidí Eorpacha agus i measc páirtithe leasmhara a bhfuil leas díreach acu ann nach éifeachtach ná éifeachtúil atá an Córas Rialaithe Iascaigh agus gurb amhlaidh, mar sin de, nach bhfuil sé lánoiriúnach don fheidhm atá leis leanúint de chuspóirí CBI a ghnóthú. Ina theannta sin, sa tuairim uaidh i mí an Mheithimh 2017 faoin aighneacht ó shuirbhé ar rialú iascaigh an Aontais i measc pháirtithe leasmhara Rialtas na Fionlainne, shainaithin Ardán REFIT easnaimh ar an gcreat rialála reatha. Is iad seo a leanas cuspóirí sonracha an togra: 1) Na bearnaí idir CBI agus beartais eile de chuid an Aontais a dhúnadh; 2) An creat reachtach a shimpliú agus an tualach riaracháin neamhriachtanach a laghdú; 3) Feabhas a chur ar infhaighteacht, iontaofacht agus iomláine na sonraí iascaigh agus na faisnéise iascaigh, go háirithe maidir le sonraí ar ghabhálacha, agus malartú agus comhroinnt faisnéise a éascú; agus 4) Deireadh a chur leis na bacainní a chuireann cosc ar chultúr comhlíontachta a fhorbairt agus ar chaitheamh go cothrom le hoibreoirí laistigh de na Ballstáit agus idir na Ballstáit. Tá an togra ar cheann de na tionscnaimh reachtacha faoi REFIT a bhfuil sé beartaithe a ghlacadh sa bhliain 2018. Comhsheasmhacht le forálacha beartais atá sa réimse beartais cheana Tá an togra comhsheasmhach leis an gcreat dlíthiúil foriomlán a bunaíodh leis an leagan athchóirithe de CBI agus tá sé mar aidhm leis bearnaí reatha atá sa chreat sin a dhúnadh, ar bearnaí iad a bhaineann go príomha le rialú éifeachtach ar an oibleagáid gabhálacha a thabhairt i dtír agus le rialú ar an acmhainneacht iascaireachta. De bhreis air sin, tá an togra comhsheasmhach freisin le Comheagrú na Margaí, a mhéid a leagtar síos ann sraith forálacha do rialuithe i slabhra an tsoláthair, lena náirítear forálacha inrianaitheachta atá bunriachtanach maidir le ceanglais faisnéise do thomhaltóirí a chomhlíonadh. Tá sé mar aidhm leis an togra cur chun feidhme a dhéanamh ar ghealltanais a thug an Coimisiún le déanaí, gealltanais a bhaineann go háirithe leis an gcomhrac in aghaidh na hiascaireachta neamhdhleathaí a tugadh sa Teachtaireacht Chomhpháirteach maidir le Rialachas na nAigéan. Comhsheasmhacht le beartais eile de chuid an Aontais Ní hé amháin go bhfágann an togra go gcoinnítear comhsheasmhacht le beartais eile de chuid an Aontais, ach cuirtear feabhas freisin ar na sineirgíochtaí atá ann trí thacú le cur chun feidhme na nithe seo a leanas: 1) an Straitéis Eorpach maidir le hÁbhar Plaisteach i nGeilleagar Ciorclach, a mhéid atá trealamh iascaireachta i gceist; 2) an Straitéis maidir le Margadh Aonair Digiteach, trí réitigh dhigiteacha agus córais idir-inoibritheacha a chur chun cinn; agus 3) an chomhpháirtíocht straitéiseach athnuaite níos láidre leis na réigiúin is forimeallaí de chuid an Aontais, trí bhearta rialaithe níos déine a dhéanamh. Ina theannta sin, is é aidhm an togra feabhas a chur ar shineirgíochtaí le dlí an bhia agus na beatha, trí shainmhínithe a chur de réir a chéile ar bhealach níos fearr, agus feabhas a chur ar shineirgíochtaí leis an reachtaíocht um an gcomhshaol (an Treoir maidir le Gnáthóga), a mhéid a chuirtear ar chumas na mBallstát gníomhaíochtaí iascaireachta a rialú go héifeachtach i limistéir srianta iascaireachta. 2.BUNÚS DLÍ, COIMHDEACHT AGUS COMHRÉIREACHT Bunús dlí Tá an togra bunaithe ar Airteagal 43(2) CFAE maidir le forálacha is gá a leagan síos chun cuspóirí CBI a shaothrú, ar réimse é a bhfuil inniúlacht eisiach ag an Aontas ann de bhun Airteagal 3(d) den Chonradh. Coimhdeacht (maidir le hinniúlacht neamheisiach) Neamhbhainteach Comhréireacht

Foráiltear leis an togra go ndéanfar athruithe spriocdhírithe gan dul thar a bhfuil riachtanach chun na cuspóirí atá leagtha síos a ghnóthú. Pléitear i Roinn 7.4.2 den Mheasúnú Tionchair a ghabhann leis an togra a chomhréirí atá roghanna beartais an togra. An rogha ionstraime An ionstraim atá beartaithe: na Rialacháin reatha a leasú. 3.TORTHAÍ Ó MHEASTÓIREACHTAÍ EX POST, Ó CHOMHAIRLIÚCHÁIN LEIS NA PÁIRTITHE LEASMHARA AGUS Ó MHEASÚNUITHE TIONCHAIR Meastóireachtaí ex post/seiceálacha oiriúnachta ar an reachtaíocht atá ann cheana Mar chuid de chleachtadh REFIT, rinneadh meastóireacht chuimsitheach ar chur chun feidhme an Rialacháin maidir le Rialú agus ar an tionchar atá aige ar CBI, ar meastóireacht í inar cumhdaíodh an tréimhse ón mbliain 2010 go dtí an bhliain 2016, agus foilsíodh torthaí na meastóireachta sin sa Tuarascáil ón gCoimisiún chuig Parlaimint na hEorpa agus chuig an gComhairle agus sa Doiciméad Inmheánach Oibre a ghabhann léi dar teideal 'Meastóireacht REFIT ar thionchar an rialaithe iascaigh'. Deimhníodh sa mheastóireacht go bhfuil an Rialachán maidir le Rialú fíor-ábhartha le haghaidh comhlíonadh rialacha CBI a áirithiú. Sa téacs a glacadh sa bhliain 2009, chuathas i ngleic le príomheasnaimh an chórais a bhí ann roimhe, rud a chabhraigh leis an méid atá CBI á chomhlíonadh, ar an iomlán, a mhéadú, le feabhas a chur ar chumarsáid, le malartú sonraí agus comhroinnt sonraí i measc na bpáirtithe leasmhara éagsúla, le cáilíocht agus cainníocht na sonraí iascaigh a fheabhsú go ginearálta, agus le cothrom iomaíochta a chothú i measc oibreoirí. Léiríodh sa mheastóireacht freisin, áfach, nach mór tuilleadh oibre a dhéanamh agus nach lánoiriúnach don fheidhm atá leis atá an creat reachtach reatha, rud as a dtagann an gá an creat a athbhreithniú: ·Ní leor na rialacha forfheidhmiúcháin mar dhíspreagadh; ·Ní leor na forálacha maidir le sonraí iascaigh; ·Castacht an chreata reachtaigh agus athbhrí na bhforálacha dlíthiúla; ·An easpa beart atá ann chun forálacha nua an leagain athchóirithe de CBI a rialú agus an easpa sineirgíochtaí le beartais eile. Comhairliúcháin leis na páirtithe leasmhara Reáchtáladh comhairliúchán poiblí fairsing sa bhliain 2016 faoi chuimsiú mheastóireacht REFIT. Foilsíodh na torthaí ar leathanach gréasáin Europa. Reáchtáladh comhairliúcháin spriocdhírithe bhreise ina dhiaidh sin, agus é mar aidhm leo (i) teacht ar chomhaontú faoi na fadhbanna ar shainaithin an Coimisiún Eorpach iad i meastóireacht REFIT; (ii) teacht ar chomhaontú faoin ngá atá le beart a dhéanamh; agus (iii) ionchur a bhailiú agus aiseolas a fháil ón oiread páirtithe leasmhara agus ab fhéidir maidir leis na heilimintí réamhbhreathnaitheacha den mheasúnú ar an tionchar tionscanta agus maidir leis na bearta sonracha ar chuir an Coimisiún ar aghaidh iad chun aghaidh a thabhairt ar na fadhbanna a sainaithníodh. Ar na páirtithe leasmhara a ghlac páirt sna comhairliúcháin bhí údaráis inniúla na mBallstát, Comhairlí Comhairleacha, eagraíochtaí agus cumainn náisiúnta agus eagraíochtaí agus cumainn de chuid an Aontais, eagraíochtaí neamhrialtasacha comhshaoil, an Ghníomhaireacht Eorpach um Rialú ar Iascach (EFCA) agus a Bord Riaracháin, an Ghníomhaireacht Eorpach um Shábháilteacht Mhuirí (EMSA), agus FRONTEX (rialú teorainneacha muirí). Cuireadh díospóireachtaí ar siúl i roinnt fóram éagsúil chun a áirithiú go gcuirfí an réimse is leithne de pháirtithe leasmhara san áireamh, lena náirítear Meitheal na Comhairle um Beartas Iascaigh Inmheánach agus Seachtrach, agus Coiste Pharlaimint na hEorpa um Iascach (PECH). Bhí comhaontú coiteann ann i measc na bpáirtithe leasmhara faoin ngá le córas rialaithe iascaigh an Aontais a athbhreithniú. Sna haighneachtaí agus san aiseolas a fuarthas, leagadh béim ar na heasnaimh atá ann ar chur chun feidhme an Rialacháin maidir le Rialú ar Iascach agus ar roinnt d’fhorálacha an Rialacháin. Tríd is tríd, sheas na páirtithe leasmhara leis an gCoimisiún maidir le dul i ngleic leis na mór-shaincheisteanna seo a leanas: na rialacha a chur in oiriúint do CBI; neamhréireachtaí idir cur i bhfeidhm na rialacha ag na Ballstáit; castacht an chreata reachtaigh agus an easpa soiléire i roinnt forálacha maidir leis an gcóras smachtbhannaí; infhaighteacht, cáilíocht agus comhroinnt sonraí; an rialú ar shoithí beaga agus ar an oibleagáid gabhálacha a thabhairt i dtír; agus an gá le feabhas a chur ar shineirgíochtaí le cineálacha eile reachtaíochta, go háirithe Rialachán NNN, dlí an chomhshaoil agus dlí an bhia. Leagadh béim sna haighneachtaí freisin ar shaincheisteanna amhail simpliú, réigiúnú, cothrom iomaíochta agus an gá le réitigh atá éifeachtach ó thaobh costais de. Bhí páirtithe leasmhara i bhfách go mór le simpliú agus soiléiriú dlíthiúil a dhéanamh ar na rialacha rialaithe reatha, cé go meastar gur gá díolúintí áirithe ó na príomhrialacha a dheonú ó am go chéile. Cé gur mheas roinnt páirtithe leasmhara gur coincheap tábhachtach é an réigiúnú, mheas páirtithe leasmhara eile gur coincheap é nach bhfuil ag teacht leis an meon agus na cuspóirí atá ag baint le beartas rialaithe de chuid an Aontais. Maidir leis an ngá le cothrom iomaíochta a chruthú i measc oibreoirí iascaigh agus i measc na mBallstát ar fud an Aontais, mheas gach páirtí leasmhar go mbaineann ríthábhacht leis. Ar deireadh, chuir páirtithe leasmhara in iúl gur cheart, nuair is féidir, laghdú ar an ualach riaracháin agus éifeachtacht ó thaobh costais de a bheith ar threoirphrionsabail an phróisis athbhreithniúcháin. Maidir leis na roghanna beartais atá beartaithe, bhí formhór mór na bpáirtithe leasmhara i bhfách go mór le leasú spriocdhírithe a dhéanamh ar an gCóras Rialaithe Iascaigh, lena náirítear an Rialachán maidir le Rialú ar Iascach, Rialachán NNN agus an Rialachán lena mbunaítear an Ghníomhaireacht Eorpach um Rialú ar Iascach, nó tharla sé gurbh fhearr leo an rogha beartais sin. In Iarscríbhinn 2 a ghabhann leis an Measúnú Tionchair, tugtar achoimre ar na conclúidí ó na comhairliúcháin sin go léir agus tugtar in Iarscríbhinn 10 liosta de na haighneachtaí i scríbhinn a fuarthas ó pháirtithe leasmhara. Foilsíodh ar shuíomh gréasáin an Choimisiúin Eorpaigh na haighneachtaí bunaidh i scríbhinn ar chuir páirtithe leasmhara isteach iad agus miontuairiscí na gceardlann agus na seimineár a luaitear thuas. Bailiú agus úsáid saineolais Tá an togra dlíthiúil agus an measúnú tionchair bunaithe ar chorpas mór ábhair agus staidéar, dá dtagraítear in Iarscríbhinn 1 a ghabhann leis an Measúnú Tionchair.

Baineadh úsáid as saineolas seachtrach freisin chun tacú leis an Measúnú Tionchair maidir le measúnú a dhéanamh ar thionchar na roghanna beartais atá beartaithe agus comparáid a dhéanamh eatarthu. Rinneadh an staidéar seachtrach i bhfómhar na bliana 2017 chun measúnú a dhéanamh ar thionchar comhshaoil, eacnamaíoch agus sóisialta na roghanna beartais, ar athruithe san ualach riaracháin agus ar shochair shimplithe agus chun comparáid a dhéanamh idir na roghanna éagsúla i dtaca le héifeachtúlacht, éifeachtacht agus comhleanúnachas le moltaí na ninstitiúidí ábhartha. Measúnú tionchair Rinneadh anailís ar thrí rogha beartais trí phróiseas an Mheasúnaithe Tionchair: (1) An rogha bhonnlíne, i.e. forfheidhmiú iomlán ar na rialacha reatha, gan athrú a dhéanamh ar an mbeartas; (2) Rogha 1: leasuithe spriocdhírithe ar an Rialachán maidir le Rialú ar Iascach; (3) Rogha 2: leasuithe spriocdhírithe ar an gCóras Rialaithe Iascaigh (go háirithe na Rialacháin a bhaineann leis: Rialú ar Iascach; Iascaireacht Neamhdhleathach, Neamhthuairiscithe agus Neamhrialáilte; agus an Ghníomhaireacht Eorpach um Rialú ar Iascach). Léiríodh gurbh fhearr i bhfad a d’éireodh le Rogha 2 i gcomparáid leis na roghanna eile agus, mar sin de, roghnaíodh mar rogha thosaíochta í. Bheadh na nithe seo a leanas i gceist leis an dea-thionchar a bheadh ag an rogha thosaíochta ar an gcomhshaol: laghdú ar ró-iascaireacht, deireadh a chur le hábhar aischurtha ar muir, stoic éisc níos sláintiúla agus rialú cuí ar limistéir mhuirí faoi chosaint. Áirítear na nithe seo a leanas leis sna príomhshochair shocheacnamaíocha: méadú ar phá agus ar iomaíochas an tionscail iascaireachta, go háirithe don chabhlach beag; cruthú fostaíochta a chur chun cinn (go háirithe poist TFC); comhlíonadh níos fearr ar rialacha CBI agus caitheamh go cothrom le hiascairí. Bheadh na costais ‘comhréireach’ leis na sochair a bhainfí amach (go háirithe tar éis laghdú costais a chur san áireamh) agus bheadh siad éifeachtach ó thaobh costais de freisin, áit ar mhó na sochair ná na hathruithe costais measartha beag a bheadh ann. Ina theannta sin, bhainfeadh údaráis na mBallstát tairbhe as laghdú costais (€157 milliún thar thréimhse cúig bliana i gcomparáid leis an gcás bonnlíne) a thiocfadh as simpliú agus idir-inoibritheacht. Ní mheastar go mbeidh aon drochthionchar sóisialta ná comhshaoil ann mar thoradh ar an rogha thosaíochta. Cuireadh an measúnú tionchair faoi bhráid an Bhoird um Ghrinnscrúdú Rialála an 8 Eanáir 2018 le haghaidh athbhreithniú cáilíochta. Rinne an Bord anailís ar an dréacht-tuarascáil agus d’eisigh sé Tuairim dhearfach agus moltaí le haghaidh feabhais an 9 Feabhra 2018. Tugtar in Iarscríbhinn 1 a ghabhann leis an Measúnú Tionchair forbhreathnú ar na moltaí ón mBord agus ar na hathruithe a rinneadh ar an dréacht a bhí ann roimhe. Oiriúnacht rialála agus simpliú Leis na gníomhartha agus na leasuithe a bheartaítear faoin rogha thosaíochta, thacófaí go mór leis an ualach riaracháin neamhriachtanach ar na húdaráis phoiblí a laghdú agus, toisc go mbaineann formhór na gcostas nua le forbairt TFC agus le hinfheistíochtaí aonuaire, thacófaí go mór leis an ualach sin a laghdú san fhadtéarma don Aontas ar fad. Meastar gurb é an toradh a bheidh ar an rogha thosaíochta go laghdófar ualach riaracháin an chórais reatha go mór, áit a meastar go mbeidh laghdú costais €157 milliún ann thar thréimhse 5 bliana i gcomparáid leis an gcás bonnlíne. Cé go rabhthas in ann figiúr a chur le roinnt de na laghduithe costais, ba cheart a thabhairt faoi deara gur aithníodh roinnt laghduithe eile nach rabhthas in ann aon fhigiúr a chur leo. Seachnófar aon ualach breise ar oibreoirí beaga (iascairí beagscála) trí chórais tuairiscithe atá éasca agus éifeachtach ó thaobh costais de a thabhairt isteach le haghaidh sonraí iascaigh, agus leas á bhaint as teicneolaíochtaí fón póca atá ar phraghas réasúnta agus ar fáil go forleathan. Ina theannta sin, is é an toradh a bheidh ar chineálacha nua TFC a thabhairt isteach go gcuirfear borradh faoin nuálaíocht agus go soláthrófar bealaí nua a bhféadfadh fiontair bheaga agus mheánmhéide agus gnólachtaí nuathionscanta poist a chruthú. Cearta bunúsacha Níl aon iarmhairtí ag an togra maidir le cosaint na gceart bunúsach. Soiléirítear leis an togra an rochtain ar shonraí agus na cuspóirí a bpróiseáiltear sonraí pearsanta maidir leo. Déanfar sonraí pearsanta a phróiseáil ar bhealach ina dtugtar aird ar na hoibleagáidí maidir le cosaint sonraí pearsanta a leagtar síos i Rialachán (AE) Uimh. 2016/679 agus an rialachán a chuirtear in ionad Rialachán (CE) Uimh. 45/2001 ó Pharlaimint na hEorpa agus ón gComhairle. 4.IMPLEACHTAÍ BUISÉADACHA Níl aon tionchar aige ar leithreasuithe gealltanais ós rud é nach bhfuil sé beartaithe aon mhionathrú a dhéanamh ar uasmhéideanna an mhaoiniúcháin ó Chistí Struchtúracha agus Infheistíochta na hEorpa dá bhforáiltear sna cláir oibriúcháin don chlárthréimhse 2014-2020. 5.EILIMINTÍ EILE Pleananna cur chun feidhme, agus socruithe faireacháin, meastóireachta agus tuairiscithe Foráiltear cheana féin leis an Rialachán reatha maidir le Rialú ar Iascach go ndéanfaidh an Coimisiún measúnú gach 5 bliana ar chur chun feidhme an Rialacháin, bunaithe ar thuarascálacha a chuireann na Ballstáit isteach. Ní dhéanfar aon athrú ar an riail sin. Tugtar míniú mionsonraithe i roinn 9 den mheasúnú tionchair ar an dóigh a ndéanfar faireachán agus meastóireacht ar an tionchar iarbhír. Doiciméid mhíniúcháin (le haghaidh treoracha) Neamhbhainteach.

Míniúchán mionsonraithe ar fhorálacha sonracha an togra Tá an togra leagtha amach mar seo a leanas: Airteagal 1: Leasuithe ar Rialachán (CE) Uimh. 1224/2009 Airteagal 2: Leasuithe ar Rialachán (CE) Uimh. 768/2005 Airteagal 3: Leasuithe ar Rialachán (CE) Uimh. 1967/2006 Airteagal 4: Leasuithe ar Rialachán (CE) Uimh. 1005/2008 Airteagal 5: Leasuithe ar Rialachán (AE) Uimh. 2016/1139 Is féidir na leasuithe a achoimriú mar seo a leanas, de réir na príomhthopaice, na bhfothopaicí agus na nAirteagal lena mbaineann agus de réir fhorálacha sonracha an togra: Leasuithe ar Rialachán (CE) Uimh. 1224/2009 ón gComhairle lena mbunaítear córas rialaithe Aontais chun comhlíonadh rialacha an chomhbheartais iascaigh a áirithiú TOPAIC 1: FORFHEIDHMIÚ Fothopaic Airteagail Forálacha sonracha an togra Cigireacht agus faireachas Arna leasú: 73, 74, 75, 76, 77, 78, 79, 80 Soiléirítear an próiseas cigireachta, dualgais na gcigirí agus dualgais na máistrí agus na noibreoirí le linn cigireachtaí. Déanfar tuarascálacha cigireachta a dhigitiú trí úsáid éigeantach a bhaint as Córas Leictreonach Tuarascálacha Cigireachta, rud lena gcuirfear feabhas ar úsáid agus malartú sonraí idir údaráis ábhartha agus na Ballstáit. Soiléirítear ról agus dualgais na mbreathnóirí rialaithe. Smachtbhannaí Nua: 89a, 91a, 91b, 92a, 92b, Iarscríbhinní III agus IV Arna leasú: 82, 85, 90, 91, 92 Tugtar sainmhínithe nua isteach chun críche “an chaibidil forfheidhmiúcháin” a shoiléiriú agus a fheabhsú. Tugtar liosta nua isteach de sháruithe ar rialacha CBI, ar sáruithe iad ba cheart a cháiliú mar sháruithe atá tromchúiseach de réir nádúir (gan aon chritéir a chur i bhfeidhm). Tugtar liosta nua mionsonraithe uileghabhálach isteach de na critéir a chuirtear i bhfeidhm chun sáruithe áirithe eile ar rialacha CBI a cháiliú mar sháruithe tromchúiseacha. Éascófar leis na critéir sin cothrom iomaíochta agus áiritheofar leo comhréireacht ag an am céanna. Tugtar smachtbhannaí riaracháin éigeantacha agus íosleibhéil fíneálacha isteach i leith sáruithe tromchúiseacha ar rialacha CBI, chun cur lena athchomhairlí agus lena éifeachtaí atá an córas smachtbhannaí i ngach Ballstát agus chun cothrom iomaíochta a áirithiú. Soiléirítear na bearta forfheidhmiúcháin (nó na bearta coisctheacha) a dhéanfaidh na Ballstáit láithreach i gcás sáruithe tromchúiseacha. Soiléirítear gur cheart pointí a shannadh do sealbhóir an cheadúnais iascaireachta agus don mháistir araon i gcás nach ionann an dá eintiteas sin. Soiléirítear go bhféadfaidh an Ballstát cósta na himeachtaí a thionscnamh agus na pointí a shannadh i gcás sáruithe tromchúiseacha ach gur cheart don Bhallstát brataí na himeachtaí nó na pointí sin a fhorfheidhmiú go córasach. Soiléirítear go gcuirfear pointí i bhfeidhm go córasach, i dteannta na bpríomhsmachtbhannaí, i gcás sáruithe tromchúiseacha (gan ach dornán díolúintí a bheith ann i gcás inarb amhlaidh nach ndearna sealbhóir an cheadúnais iascaireachta nó máistir an sárú, e.g. iascach áineasa). Beidh na Ballstáit in ann sonraí faoi sháruithe agus smachtbhannaí a úsáid agus a mhalartú ar bhealach níos fearr. TOPAIC 2: INFHAIGHTEACHT, CÁILÍOCHT AGUS COMHROINNT SONRAÍ Fothopaic Airteagail Forálacha sonracha an togra Soithí a rianú Arna leasú: 4, 9, 10, 12 Nua: 9a Tugtar solúbthacht isteach maidir le sonraíochtaí an chórais rianaithe soithí (nach gá gur córas satailítbhunaithe é). Tugtar soiléiriú maidir leis na lárionaid faireacháin soithí. Ní mór córas rianaithe a bheith ann i ngach soitheach, lena náirítear na soithí sin ar lú ná 12 mhéadar a bhfad. Cuirfear sonraí ábhartha ar fáil do Ghníomhaireachtaí atá ag gabháil d’oibríochtaí faireachais. Logleabhar Arna leasú: 14 I gcás gach catagóire soithí, cuirtear deireadh leis an díolúine maidir le gabhálacha ar lú ná 50 kg a meáchan a thaifeadadh i logleabhair. Soiléirítear na rialacha maidir leis an rud ar a dtugtar an 'corrlach lamháltais' agus oiriúnaítear iad do chásanna sonracha/d’iascach sonrach. Déantar inneachar an logleabhair a chur de réir na forála nua maidir le hinrianaitheacht (úsáid shainaitheantóir uathúil an turais iascaireachta) agus leasaítear é chun cáilíocht na sonraí taifeadta a fheabhsú. Soithí ar lú ná 12 mhéadar a bhfad Arna leasú: 9, 14, 15 Nua: 15a Cuirtear deireadh leis na díolúintí reatha agus ní shainmhínítear ach dhá chatagóir soithí iascaireachta, is iad sin: soithí ar mó ná 12 mhéadar a bhfad agus soithí ar lú ná 12 mhéadar a bhfad. Ní mór do gach soitheach iascaireachta ar lú ná 12 mhéadar a bhfad a ngabhálacha a thuairisciú go leictreonach. Dearbhuithe trasloingsithe agus dearbhuithe gabhála Arna leasú: 20, 21, 22, 23, 24 Arna scriosadh: 16, 25, 28 Déanfar na sonraí uile a thaifeadadh go digiteach agus cuirfear isteach go leictreonach iad. Cuirtear inneachar na ndoiciméad de réir na forála nua maidir le hinrianaitheacht (úsáid shainaitheantóir uathúil an turais iascaireachta) agus leasaítear é chun cáilíocht na sonraí taifeadta a fheabhsú. Cuirtear deireadh leis na díolúintí reatha maidir leis an dearbhú gabhála. Beidh gá údarú ón mBallstát brataí a fháil le haghaidh trasloingsithe lasmuigh d’uiscí an Aontais nó i gcalafoirt tríú tír. Réamhfhógra Arna leasú: 17, 19 Arna scriosadh: 18 Nua: 19a Tabharfar isteach réamhfhógraí maidir le gach soitheach ar mó ná 12 mhéadar a bhfad agus ní stoic faoi phleananna ilbhliantúla amháin a mbeidh gá réamhfhógraí a thabhairt maidir leo. Beidh gá réamhfhógra a thabhairt faoi shoithí iascaireachta de chuid an Aontais a bhfuil gabhálacha á dtabhairt i dtír acu i gcalafoirt tríú tír. Iascach áineasa a rialú Arna leasú: 4, 55 Ceanglaítear ar na Ballstáit córas a bheith i bhfeidhm acu chun rannpháirtithe in iascach áineasa (clárú nó ceadúnú) a rialú agus chun faisnéis a bhailiú faoi ghabhálacha. I gcás speiceas atá faoi réir bearta caomhnaithe Aontais is infheidhme maidir le hiascach áineasa, ní mór dearbhuithe gabhála a sheoladh chuig na húdaráis inniúla agus ní mór córas clárúcháin nó ceadúnúcháin a bhunú do shoithí. Coimeádtar an toirmeasc ar ghabhálacha a dhíol agus cuirtear deireadh leis na díolúintí reatha sa Mheánmhuir (féach na leasuithe ar Rialachán (CE) Uimh. 1967/2006). Socraítear coinníollacha le haghaidh forálacha sonracha a leagan síos i dtaca leis an trealamh iascaireachta is infheidhme maidir le hiascach áineasa a rialú agus a mharcáil, maidir le soithí a rianú, maidir le córais chlárúcháin nó cheadúnúcháin agus maidir le gabhálacha a thaifeadadh. Cumhdaítear gníomhaíochtaí iascaigh áineasa arna neagrú ag fiontair thráchtála. Inrianaitheacht Arna leasú: 4, 56, 57, 58 Nua: 56a Soiléirítear na forálacha maidir le hinrianaitheacht agus tugtar Airteagal nua maidir le baisceanna isteach. Soiléirítear an fhaisnéis inrianaitheachta ionas gur féidir baisc shonrach táirgí iascaigh a nascadh le gabháil ar leith ag soitheach iascaireachta de chuid an Aontais. Taifeadtar faisnéis go leictreonach chun cur lena éifeachtaí agus lena éifeachtúla atá na rialuithe i slabhra an tsoláthair laistigh den mhargadh inmheánach. Cuirtear deireadh leis an díolúine maidir le táirgí allmhairithe. Déantar raon feidhme chur i bhfeidhm na forála maidir le hinrianaitheacht a theorannú do tháirgí áirithe iascaigh agus dobharshaothraithe. Déantar an maolú do tháirgí a dhíoltar le tomhaltóirí a chur de réir na bhforálacha eile sa Rialachán (táirgí iascaigh ina bhfuil 5 kg ar a mhéad, seachas táirgí is fiú 50 euro ar a mhéad iad, a dhíol in aghaidh an lae). Nósanna imeachta agus sonraí na meáite, an iompair agus an díolacháin Arna leasú: 59, 60, 62, 64, 65, 66, 68 Nua: 59a, 60a Arna scriosadh: 61, 63, 67 Déantar na díolúintí reatha a dhéanann dochar do mheá agus clárú gabhálacha go cruinn a chuíchóiriú. Cuirtear córas simplí éifeachtach ar bun chun meá chruinn a chinntiú agus gabhálacha á dtabhairt i dtír, ar córas é ina meáfaidh oibreoir cláraithe na gabhálacha. Cuirtear nósanna imeachta spriocdhírithe ar bun le haghaidh gabhálacha neamhshórtáilte. Leasaítear na díolúintí reatha maidir le cainníochtaí a dhíoltar le ceannaitheoirí neamhchláraithe/a dháiltear ar cheannaitheoirí neamhchláraithe le haghaidh tomhaltas príobháideach agus cuirtear iad de réir na bhforálacha maidir le rialú i slabhra an tsoláthair. Soiléirítear freagrachtaí agus cuntasacht na noibreoirí i slabhra an tsoláthair. Tugtar ceanglais isteach maidir le nótaí díolacháin, nótaí glactha freagrachta agus doiciméid iompair a thaifeadadh go digiteach agus iad a chur isteach go leictreonach. Simplítear na ceanglais tuairiscithe atá ar oibreoirí i leith údaráis inniúla (an stát brataí, stát na gabhála, stát an díola). Infhaighteacht agus malartú sonraí Arna leasú: 33, 34, 109, 110, 111, 112, 114 agus 115 Nua: 111a; 112a Arna scriosadh: 116 Cuirtear digitiú an chórais sonraí i gcrích agus cuirtear feabhas foriomlán ar infhaighteacht, iontaofacht agus malartú sonraí. Cuíchóirítear na forálacha maidir le taifeadadh sonraí ag na Ballstáit agus maidir le sonraí a chur isteach chuig an gCoimisiún agus cuirtear iad de réir leasuithe eile. Soiléirítear leis na leasuithe na sonraí a bhaileoidh na Ballstáit, na céimeanna bailíochtaithe agus an rochtain a bheidh ag an gCoimisiún ar na sonraí a bhailítear agus cuspóir na sonraí sin. Soiléirítear leis na leasuithe freisin na bearta a dhéanfar maidir le sonraí pearsanta a chosaint agus slándáil na próiseála a áirithiú. Scriostar an tAirteagal maidir leis an gcuid shlán den suíomh gréasáin. TOPAIC 3: NA BEARNAÍ IDIR AN RIALACHÁN AGUS CBI A DHÚNADH Fothopaic Airteagail Forálacha sonracha an togra Sainmhíniú ar ‘rialacha an chomhbheartais iascaigh’ Arna leasú: 4 Soiléirítear an sainmhíniú ar ‘rialacha an chomhbheartais iascaigh’ agus cuirtear de réir CBI é. Ceadúnas iascaireachta agus údarú iascaireachta Arna leasú: 6, 7 Cuirtear na forálacha de réir CBI. An oibleagáid gabhálacha a thabhairt i dtír Nua: 25a Údaraítear leis na leasuithe úsáid a bhaint as uirlisí cianfhaireacháin leictreonaigh, go háirithe CCTV, le haghaidh an oibleagáid gabhálacha a thabhairt i dtír a rialú. De réir an mheasúnaithe riosca, beidh tionchar ag na forálacha nua ar shoithí aonair agus ar chodanna de chabhlaigh, agus cuirfidh na Ballstáit chun feidhme iad ar leibhéal réigiúnach. Acmhainneacht iascaireachta Nua: 39a Arna leasú: 38, 41 Tugtar Airteagal nua isteach lena gceanglaítear go ndéanfar gléas lena ndéantar faireachán agus taifeadadh ar chumhacht innill a shuiteáil i soithí áirithe a bhfuil trealamh iascaireachta gluaisteach iontu. Simplítear na forálacha reatha maidir le cumhacht innill a fhíorú. Tugtar forálacha isteach maidir le tonnáiste soithí iascaireachta a fhíorú. Cláir rialaithe náisiúnta agus tuarascálacha bliantúla Arna scriosadh: 46, Iarscríbhinn 1 Arna leasú: 55 Nua: 93a Cuirtear le raon feidhme na gclár rialaithe náisiúnta chun go gcumhdófar iontu an rialú ar rialacha CBI, agus ní an rialú ar chláir ilbhliantúla amháin. Dá bharr sin, scriostar Iarscríbhinn 1 maidir le tagarmharcanna cigireachta le haghaidh pleananna ilbhliantúla. Cuimseofar an rialú ar iascach áineasa sna cláir rialaithe náisiúnta freisin. Beidh gá tuarascálacha bliantúla a dhéanamh ar chigireachtaí náisiúnta agus ar rialuithe náisiúnta. TOPAIC 4: SINEIRGÍOCHTAÍ LE BEARTAIS EILE Trealamh iascaireachta Arna leasú: 14, 43, 55 Éascaítear agus feabhsaítear an tuairisciú ar threalamh iascaireachta caillte trí logleabhair (leictreonacha) a úsáid le haghaidh gach catagóire soithigh. Cuirtear deireadh leis an díolúine reatha is infheidhme maidir le soithí ar lú ná 12 mhéadar a bhfad i dtaca leis an trealamh is gá dóibh a iompar ar bord chun trealamh caillte a aisghabháil. Socraítear coinníollacha le haghaidh forálacha de chuid an Aontais a leagan síos maidir le trealamh iascaireachta a mharcáil agus a rialú d’iascach áineasa. Limistéir srianta iascaireachta Arna leasú: 4, 50 Déantar an sainmhíniú ar 'limistéir srianta iascaireachta' agus forálacha Airteagal 50 a leasú chun aird a thabhairt ar limistéir srianta iascaireachta atá faoi cheannasacht nó faoi dhlínse na mBallstát agus iad sin lasmuigh d’uiscí an Aontais. TOPAIC 5: AILÍNIÚ LE CONRADH LIOSPÓIN Ailíniú le Conradh Liospóin Leasaítear nó tugtar isteach roinnt Airteagal Déantar na cumhachtaí a thugtar don Choimisiún faoi Rialachán (CE) Uimh. 1224/2009 a ailíniú le hAirteagal 290 agus Airteagal 291 den Chonradh ar Fheidhmiú an Aontais Eorpaigh. Ina theannta sin, déantar forálacha lena dtugtar cumhachtaí cinnteoireachta don Chomhairle amháin a oiriúnú chun iad a chur ar aon dul leis na nósanna imeachta nua is infheidhme maidir leis an gComhbheartas Iascaigh. Leasuithe ar Rialachán (CE) Uimh. 768/2005 ón gComhairle lena mbunaítear Gníomhaireacht Eorpach um Rialú ar Iascach Topaic Airteagail Forálacha sonracha an togra Ailíniú le CBI Arna leasú: 2 agus 3 Arna leasú: 17 Déantar cuspóir agus misin na Gníomhaireachta a ailíniú go hiomlán leis an leagan nua de CBI. Ní dhéantar raon feidhme geografach chumhachtaí cigireachta na Gníomhaireachta a theorannú a thuilleadh d’uiscí idirnáisiúnta amháin. Malartú sonraí Arna leasú: 16 Soiléirítear leis na leasuithe na rialacha maidir le malartú agus próiseáil faisnéise agus na bearta a dhéanfar maidir le sonraí pearsanta a chosaint. Ailíniú leis an gCur Chuige Coiteann i ndáil le Gníomhaireachtaí díláraithe an Aontais Arna leasú: 26, 29, 39 Tugtar roinnt leasuithe isteach chun an Rialachán lena mbunaítear an Ghníomhaireacht Eorpach um Rialú ar Iascach a ailíniú níos fearr leis an gCur Chuige Coiteann. Buiséad Arna leasú: 35 Déantar na féidearthachtaí atá ann ó thaobh ioncaim de a leathnú chun comhaontuithe tarmligin agus deontais ad hoc a cheadú, ar aon dul le forálacha den chineál céanna atá i bhfeidhm le haghaidh Gníomhaireachtaí eile (e.g. Frontex). Leasú ar Rialachán (CE) Uimh. 1005/2008 lena mbunaítear córas Comhphobail chun iascaireacht neamhdhleathach, neamhthuairiscthe agus neamhrialáilte a chosc, a dhíspreagadh agus a dhíothú Topaic Airteagail Forálacha sonracha an togra An deimhniú gabhála iascaireachta neamhdhleathaí, neamhthuairiscithe agus neamhrialáilte a dhigitiú (CATCH) Nua: 12a go 12e Ós rud é gur scéim pháipéarbhunaithe í an Scéim Deimhnithe Gabhála, mar a leagtar amach i gCaibidil III de Rialachán (CE) Uimh. 1005/2008, tarlaíonn sé nach scéim éifeachtúil í. Foráiltear leis na leasuithe ar Scéim Deimhnithe Gabhála an Aontais go mbunófar bunachar sonraí le haghaidh deimhnithe gabhála a bhainistiú, rud a bheidh bunaithe ar an gCóras Bainistíochta Faisnéise do Rialuithe Oifigiúla, lena bhféadfar rialuithe rioscabhunaithe a dhéanamh, rud a laghdóidh na deiseanna atá ann le haghaidh allmhairí calaoiseacha agus lena maolófar an tualach riaracháin ar na Ballstáit. Is i gcéimeanna difriúla a fhorbrófar feidhmeanna oibríochtúla an bhunachair sonraí. Tugtar cumhachtaí cur chun feidhme agus cumhachtaí tarmligthe don Choimisiún maidir le feidhmiú agus forbairt an bhunachair sonraí. Cigireachtaí Arna leasú: 10 Cuirtear iad de réir na bhforálacha nua atá i Rialachán (CE) Uimh. 1224/2009. Soithí iascaireachta atá i mbun iascaireacht NNN Arna leasú: 2, 3, 11 Cuirtear iad de réir na bhforálacha nua atá i Rialachán (CE) Uimh. 1224/2009 agus tugtar crostagairtí ábhartha isteach. Imeachtaí agus bearta forfheidhmiúcháin (lena náirítear sáruithe tromchúiseacha) Nua: 42a, Arna leasú: 27, 42, 43 Arna scriosadh: 44 go 47 Tugtar crostagairtí isteach chun ailíniú a áirithiú leis na forálacha nua maidir le himeachtaí agus forfheidhmiú, lena náirítear na smachtbhannaí i Rialachán (CE) Uimh. 1224/2009. Scriostar na hAirteagail atá as feidhm anois. Leasú ar Rialachán (CE) Uimh. 1967/2006 ón gComhairle maidir le bearta bainistíochta i leith saothrú inbhuanaithe acmhainní iascaigh sa Mheánmhuir Leasú ar Rialachán (AE) 2016/1139 lena mbunaítear plean ilbhliantúil do na stoic troisc, scadáin agus saláin i Muir Bhailt agus don iascach a shaothraíonn na stoic sin Topaic Airteagail Forálacha sonracha an togra Rialachán (CE) Uimh. 1967/2006 Arna leasú: 17 Arna scriosadh: 21, 23 Chun comhoiriúnacht do Rialachán 1224/2009 a áirithiú, scriostar roinnt forálacha maidir le hiascach áineasa agus na forálacha maidir le trasloingsiú. Rialachán (AE) Uimh. 2016/1139 Arna scriosadh: 12, 13 Chun comhoiriúnacht do Rialachán 1224/2009 a áirithiú, scriostar na forálacha maidir le logleabhair agus maidir leis an gcorrlach lamháltais. 2018/0193 (COD) Togra le haghaidh RIALACHÁN Ó PHARLAIMINT NA hEORPA AGUS ÓN gCOMHAIRLE lena leasaítear Rialacháin (CE) Uimh. 1224/2009 ón gComhairle, agus lena leasaítear Rialacháin (CE) Uimh. 768/2005, (CE) Uimh. 1967/2006, (CE) Uimh. 1005/2008, agus Rialachán (AE) Uimh. 2016/1139 ó Pharlaimint na hEorpa agus ón gComhairle maidir le rialú ar iascach TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Tar éis dul i gcomhairle leis an Maoirseoir Eorpach ar Chosaint Sonraí, Ag féachaint don tuairim ó Choiste Eacnamaíoch agus Sóisialta na hEorpa, Ag féachaint don tuairim ó Choiste na Réigiún, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1)Rinneadh athchóiriú ar an gcomhbheartas iascaigh le Rialachán (AE) Uimh. 1380/2013 ó Pharlaimint na hEorpa agus ón gComhairle. Tá cuspóirí an chomhbheartais iascaigh agus na ceanglais i dtaca le rialú ar iascach agus fordheimhniú leagtha amach in Airteagal 2 agus in Airteagal 36 den Rialachán sin. Braitheann a chur chun feidhme rathúil ar an gcóras rialaithe agus fordheimhniú a bheith éifeachtach agus bord ar bhord leis an aimsir. (2)Bunaíodh, le Rialachán (AE) Uimh. 1224/2009 ón gComhairle, córas rialaithe iascaigh don Aontas lena bhforáiltear inter alia maidir le hionaid faireacháin, soithigh iascaireachta a rianú, oibleagáidí maidir le tuairisciú gabhálacha, réamhfhógraí, údaruithe le haghaidh trasloingsiú i dtríú tíortha, tréimhsí choiscthe iascaireachta a fhógairt, acmhainneacht iascaireachta a rialú, cláir náisiúnta um rialú, iascach áineasa a rialú, rialuithe sa slabhra soláthair táirgí iascaigh agus dobharshaothraithe, táirgí iascaigh a mheá, doiciméid maidir le hiompar, dearbhuithe maidir le gabhálacha a thabhairt i dtír, nótaí maidir le díolacháin agus dearbhuithe glactha freagrachta, cigireachtaí agus iniúchtaí, smachtbhannaí i leith sáruithe agus rochtain ar shonraí. (3)Mar sin féin, ceapadh Rialachán (AE) Uimh. 1224/2009 sular glacadh leis an gcomhbheartas iascaigh nua. Ba cheart, dá bhrí sin, é a leasú chun freastal níos fearr ar na ceanglais maidir le rialú agus forfheidhmiú an chomhbheartais iascaigh i gcomhréir le Rialachán (AE) Uimh. 1380/2013 agus chun leas a bhaint as teicneolaíochtaí atá nua-aimseartha agus níos costéifeachtaí. (4)I Rialachán (AE) Uimh. 1224/2009, ba cheart tagairt a dhéanamh do na sainmhínithe i Rialachán (AE) Uimh. 1380/2013 agus i Rialachán (AE) Uimh. 1379/2013 ó Pharlaimint na hEorpa agus ón gComhairle. Ar mhaithe le soiléireacht agus comhsheasmhacht, ba cheart sainmhínithe ar leith atá leagtha síos i Rialachán (AE) Uimh. 1224/2009 a scriosadh nó a leasú agus ba cheart sainmhínithe nua a chur leis. (5)Ba cheart an sainmhíniú ar ‘rialacha an chomhbheartais iascaigh’ a leasú chun a shoiléiriú go gcomhdaíonn a raon feidhme dlíthe uile an Aontais atá infheidhme san earnáil iascaigh, lena náirítear rialacha maidir le bearta teicniúla agus caomhnaithe i ndáil le hacmhainní bitheolaíochta na mara, rialacha maidir le bainistiú agus rialú ar chabhlaigh an Aontais a shaothraíonn na hacmhainní sin, rialacha maidir le próiseáil agus margaíocht táirgí iascaigh agus dobharshaothraithe, córas an Aontais le haghaidh iascaireacht neamhdhleathach, neamhthuairiscithe agus neamhrialáilte (NNN) a chosc, a dhíspreagadh agus a dhíothú mar aon le comhaontuithe idirnáisiúnta arna dtabhairt chun críche ag an Aontas (6)Ba cheart an téarma ‘sonraí suímh an tsoithigh’ a chur in áit ‘sonraí an chórais um fhaireachán soithí’ óir tá an fhoclaíocht sin níos soiléire. Ní cheart go dtagródh a thuilleadh an sainmhíniú ar ‘sonraí suímh an tsoithigh’ do tharchur trí mheán ghléasanna rianaithe satailíte, óir tá teicneolaíochtaí difriúla ar fáil anois chun rianú a dhéanamh ar shoithí agus sonraí faoi shuíomh soithí a tharchur. (7)Ba cheart sainmhíniú ar ‘beart’ a ailíniú leis an sainmhíniú ar ‘beart’ mar a leagtar síos sa dlí bia. (8)Ba cheart na sainmhínithe ar ‘pleananna ilbhliantúla’ a nuashonrú chun forálacha Rialachán (AE) Uimh. 1380/2013 maidir le pleananna ilbhliantúla a chur san áireamh. (9)I gcás na sainmhínithe ar ‘ceadúnas iascaireachta’, ‘limistéir iascaireachta srianta’ agus ‘iascach áineasa’, ba cheart an téarma ‘acmhainní bitheolaíocha mara’ a chur in áit ‘beo-acmhainní uisceacha na mara’ chun an sainmhíniú sin a ailíniú le Rialachán (AE) Uimh. 1380/2013. (10)Soláthraítear, le Rialachán (AE) Uimh. 1380/2013, sainmhíniú ar ‘soitheach iascaireachta’ agus cumhdaítear ann soithí atá feistithe le haghaidh saothrú tráchtála a dhéanamh ar acmhainní bitheolaíocha na mara, amhail soithí gabhála, soithí tacaíochta, soithí próiseála éisc, soithí a ghabhann don trasloingsiú agus soithí iompair atá feistithe chun táirgí iascaigh a iompar, seachas soithí coimeádán. Dá bhrí sin, ba cheart an sainmhíniú ar ‘soitheach iascaireachta’ i Rialachán (CE) Uimh. 1224/2009 a scriosadh. (11)Chun forfheidhmiú rialacha an Chomhbheartais iascaigh a fheabhsú, ba cheart sainmhínithe nua a thabhairt isteach ar ‘soitheach gabhála’ agus ar ‘sciorradh’. (12)Tá ról tábhachtach san Aontas ag iascach ar an mionchóir, ó thaobh cúrsaí bitheolaíochta, cúrsaí eacnamaíocha agus cúrsaí sóisialta de. I bhfianaise thionchar féideartha iascaigh ar an mionchóir ar stoic éisc, tá sé tábhachtach rialú a dhéanamh ionas go mbeidh gníomhartha iascaireachta agus iarrachtaí iascaireachta soithí beaga i gcomhréir le rialacha an chomhbheartais iascaigh. Chun na críche sin, tá sé riachtanach sonraí suíomh na soithí sin a fháil. Dá bhrí sin, ba cheart go mbeadh na Ballstáit in ann gach soitheach iascaireachta a rianú, lena náirítear soithí iascaireachta atá níos lú ná 12 méadar ar fad. I gcás soithí atá 12 méadar ar fad, is féidir gléasanna móibíleacha a úsáid feasta atá níos saoire agus atá éasca a úsáid.

(13)Chun ról na nionad faireacháin iascaigh a shoiléiriú, ba cheart forálacha Rialachán (AE) Uimh. 1224/2009 maidir leis na hionaid sin a chur in Airteagal ar leith. (14)Le Rialachán (AE) 2015/812 ón bParlaimint agus ón gComhairle, leasaítear Rialachán (AE) Uimh. 1224/2009 chun cuid dá bhforálacha a ailíniú leis an oibleagáid maidir le gabhálacha a thabhairt i dtír, mar a leagtar amach in Airteagal 15 de Rialachán (AE) Uimh. 1380/2013. Chun gur féidir rialú a dhéanamh i gceart ar an oibleagáid maidir le gabhálacha a thabhairt i dtír, tá sé riachtanach, ar bhonn measúnú riosca, céatadán áirithe soithí iascaigh a fheistiú le gléasanna faireacháin leictreonacha a dhéanann taifead ar bhonn leanúnach, lena náirítear teilifís chiorcaid iata (TCI). Féadfar sonraí TCI a chomhlánú le sonraí ó ghléasanna faireacháin leictreonacha eile. Tabharfaidh sonraí ó na gléasanna sin, lena náirítear ó TCI, tabharfaidh siad ar a gcumas d'oifigigh Ballstát an oibleagáid maidir le gabhálacha a thabhairt i dtír a rialú ar muir. Ní cheart go mbeadh aon rud eile sna taifid ach comhpháirteanna agus trealamh na soithí sin ar a dtugtar táirgí iascaigh ar bord, ar a ionramháiltear iad agus ar a ndéantar iad a stóráil. Ba cheart taifid ó cheamaraí TCI a choinneáil go háitiúil agus ba cheart iad a chur ar fáil d'oifigigh na mBallstát nó do chigireachtaí an Aontais go heisiach, arna iarraidh sin, go háirithe i gcomhthéacs cigireachtaí, imscrúduithe nó iniúchtaí. (15)Chun cuspóirí an chomhbheartais iascaigh a bhaint amach, leagtar tábhacht mhór ar shonraí a bhailiú go cuimsitheach agus ar iontaofacht na sonraí sin. (16)Tuairisciú neamhiomlán neamhiontaofa a rinne oibreoirí de dheasca sonraí maidir le clárú gabhálacha a thíolacadh i bhformáidí páipéir, agus i deireadh na dála, is neamhleor na tuarascálacha gabhála a chuir siad faoi bhráid na mBallstát agus a chuir na Ballstát faoi bhráid an Coimisiún faoi seach, rud a chuir isteach ar mhalartú faisnéise idir na Ballstáit. Dá bhrí sin, meastar go bhfuil sé riachtanach go ndéanfaidh máistrí sonraí a thaifeadadh maidir le gabhálacha i bhfoirm dhigiteach agus go ndéanfaidh siad iad a thíolacadh go leictreonach, go háirithe i gcás na logleabhar, dearbhuithe trasloingsithe agus dearbhuithe maidir le gabhálacha a thabhairt i dtír. (17)De cheal oibleagáidí ar mháistrí soithí níos lú ná 10 méadar ar fad maidir le ghabhálacha a thuairisciú, fágadh gur neamhiomlán agus neamhiontaofa atá na sonraí maidir le soithí sin toisc gur bunaithe ar phleananna samplála a bhí bailiú na faisnéise maidir leis na soithí céanna. Dá bhrí sin, tá sé tábhachtach a éileamh go ndéanfaí tuairisciú maidir le gabhálacha i gcás gach soithigh gan beann ar a mhéid. Sa chaoi sin a dhéanfar na rialacha a shimpliú agus a déanfar comhlíonadh agus rialuithe a fheabhsú. (18)I gcás soithí atá 12 mhéadar ar fad nó níos mó, tá sé tábhachtach an fhaisnéis sa logleabhar a bheith níos cruinne ná mar atá agus go náirítear inti sonraí maidir le gabhálacha in aghaidh an choir nó in aghaidh na hoibríochta, toisc go bhfeabhsóidh sin éifeachtacht na rialuithe. I gcás soithí atá níos lú ná 12 mhéadar ar fad, ba cheart na hoibleagáidí a bhaineann le líonadh agus tíolacadh an logleabhair a shimpliú agus ní cheart go mbeadh ceangal ar mháistrí an fhaisnéis atá sa logleabhar a thíolacadh ach uair amháin, roimh theacht isteach i gcalafort. (19)Na forálacha maidir leis an an gcorrlach lamháltais sna meastacháin logleabhair ar chainníocht éisc a choimeádtar ar bord, ba cheart iad a leasú chun na rialacha nua a bhaineann le tuairisciú sna logleabhair ar ghabhálacha faoi bhun 50 kg a chur san áireamh. Ina theannta sin, ba cheart na forálacha maidir leis an gcorrlach lamháltais a leasú chun sainiúlacht gabhálacha a thugtar i dtír gan sórtáil a chur san áireamh. (20)Nuair a thugann soitheach iascaireachta cúl ar an gcalafort, ba cheart go gcuirfí tús le logleabhar leictreonach agus sanntar uimhir chéannachta uathúil turais iascaireachta don turas sin. Sa logleabhar, sna dearbhuithe trasloingsithe agus sna dearbhaithe maidir le gabhálacha a thabhairt i dtír, ba cheart tagairt a dhéanamh don uimhir chéannachta uathúil turais iascaireachta sin ar mhaithe le feabhas a chur ar rialuithe agus chun dearbhú na sonraí ag na Ballstáit a fheabhsú agus chun inrianaitheacht na dtáirgí iascaigh sa slabhra soláthair a éascú. Chun aistriú faisnéise go dtí údaráis inniúla na mBallstát maidir le caillteanais trealaimh iascaireachta a fheabhsú, ba cheart faisnéis ar threalamh caillte a bheith i bhformaid an logleabhair. (21)Leis an réamhfhógra maidir le gabhálacha a thabhairt i dtír, is fearr a rialóidh oifigigh an comhlíonadh a dhéantar ar na rialacha maidir le gabhálacha a chlárú agus maidir le gníomhaíochtaí iascaigh. Chun feabhas a chur ar chomhlíonadh na rialacha maidir le gabhálacha a chlárú, ba cheart na forálacha maidir le réamhfhógraí a bheith infheidhme i gcás gach soithigh atá os cionn 12 mhéadar ar fad agus ní amháin i gcás soithí iascaireachta a dhírionn ar stoic faoi phleananna ilbhliantúla. Ba cheart go mbeadh na Ballstáit i dteideal tréimhse níos giorra réamhfhógartha a leagan amach maidir le soithí a bhfuil a mbratach ar foluain orthu a oibríonn go heisiach laistigh dá gcuid uiscí teorann, a fhad is nach gcuireann sin isteach ar a gcumas cigireacht a dhéanamh ar shoithí ar theacht isteach i gcalafort dóibh. (22)Soithí iascaireachta de chuid an Aontais a thugann táirgí iascaigh i dtír i dtríú tíortha nó a dhéanann táirgí iascaigh a thrasloingsiú in uiscí tríú tíortha nó san fharraige mhór, ba cheart dóibh réamhfhógra a thíolacadh nó údarú a fháil ó na Ballstáit bhrataí. Tá na réamhfhógraí agus na húdaruithe sin riachtanach, ag cur san áireamh freagrachtaí na mBallstát i dtaca le táirgí iascaigh a eascraíonn as iascaireacht NNN a chosc ar theacht isteach sna margaí idirnáisiúnta. (23)Forálacha maidir le sonraí gabhálacha agus iarrachtaí iascaireachta a dhéanann na Ballstáit a thaifeadadh, ba cheart iad a leasú le sonraí a luaitear i dtaifid meáite, nótaí glactha freagrachta agus doiciméid iompair a chur san áireamh. (24)Rialacha maidir le sonraí comhiomlánaithe gabhála agus iarrachtaí iascaireachta a thíolacadh chun an Choimisiúin, ba cheart iad a shimpliú trí fhoráil a dhéanamh maidir le dáta amháin i gcás gach iarratais. (25)Forálacha maidir le tréimhsí coiscthe iascaireachta a fhoilsíonn an Coimisiún i ndiaidh na cuótaí iascaireachta nó i ndiaidh uasmhéid iarrachtaí incheadaithe iascaireachta a shroicheadh, ba cheart iad a shimpliú chun gur féidir na tréimhsí coiscthe sin a fhoilsiú in am is i dtráth. Thairis sin, ba cheart na forálacha sin a bheith comhsheasmhach leis an oibleagáid gabhálacha a thabhairt i dtír a leagtar amach i Rialachán (AE) Uimh. 1380/2013. (26)Ba cheart forálacha maidir le hacmhainneacht iascaireachta a nuashonrú ionas go ndéanfar tagairt iontu do Rialachán (AE) Uimh. 1380/2013. (27)Ba cheart forálacha maidir le tonnáiste soithí iascaireachta a fhíorú chun críocha rialuithe acmhainneachta iascaireachta, ba cheart sin a shimpliú agus ba cheart forálacha maidir le fíorú ar chumhacht innill a shoiléiriú. Má tá soithí atá feistithe le trealamh iascaireachta gluaisteach i mbun feidhme le hinnill a sháraíonn an cumhacht innill a luaitear ina gclárú, ní féidir a áirithiú go gcomhlíonfar na huasteorainneacha le haghaidh acmhainne a leagtar síos i Rialachán (AE) Uimh. 1380/2013. Dá bhrí sin tá sé tábhachtach cumhacht innill soithí iascaireachta atá feistithe le trealamh iascaireachta gluaisteach a rialú, agus é sin a dhéanamh le gléasanna a dhéanann faireachán leanúnach ar an gcumhacht innill. (28)Chun a áirithiú go gcomhlíonfar rialacha an chomhbheartais iascaigh, ba cheart go mbeadh ceangal ar gach Ballstát clár rialaithe náisiúnta a chur ar bun ar bhonn bliantúil nó ar bhonn ilbhliantúil, clár a chumhdóidh rialacha uile an chomhbheartais iascaigh. Ba cheart do Bhallstáit a áirithiú go gcuirfear rialuithe oifigiúla i bhfeidhm ar bhealach rioscabhunaithe. Ba cheart tuarascálacha bliantúla ar chigireachtaí náisiúnta agus rialuithe a éileamh freisin. (29)Cuirfear limistéir iascaireachta srianta ar bun faoi rialachán an Aontais, faoi rialachán náisiúnta agus faoi chomhaontuithe idirnáisiúnta. Dá bhrí sin, ba cheart go mbeadh feidhm ag na forálacha i dtaobh limistéar iascaireachta srianta atá á rialú ag na Ballstáit, ba cheart go mbeadh feidhm acu sin maidir le limistéir iascaireachta srianta cibé áit a bhfuil siad lonnaithe. Ina theannta sin, ba cheart soithí áineasa i limistéir iascaireachta srianta a rialú i gcás inarb iomchuí. (30)Tá ról tábhachtach ag iascach áineasa san Aontas, ó thaobh cúrsaí bitheolaíochta de, ó thaobh cúrsaí eacnamaíochta de agus ó thaobh cúrsaí sóisialta de. I bhfianaise an tionchar mór a imríonn iascaireacht áineasa ar stoic áirithe, is gá foráil a dhéanamh maidir le huirlisí áirithe a chuireann ar a gcumas do na Ballstáit iascach áineasa a rialú go héifeachtach. Le córas clárúcháin nó ceadúnaithe, ba cheart go bhféadfaí áireamh cruinn a dhéanamh ar dhaoine fisiciúla agus ar dhaoine dlíthiúla atá ag glacadh páirt in iascach áineasa agus ba cheart go bhféadfaí sonraí iontaofa a bhailiú maidir le gabhálacha agus cleachtais. Tá sé riachtanach go mbaileofaí sonraí iontaofa agus leordhóthanacha maidir le hiascaireacht áineasa chun tionchar na hiascaireachta sin ar stoic a mheas agus chun an fhaisnéis iomchuí a chur ar fáil do na Ballstáit le gur féidir acmhainní bitheolaíocha mara a bhainistiú agus a rialú go héifeachtach. (31)Bunaíodh cheana féin, faoin gcomhbheartas iascaigh, roinnt beart sonrach caomhnaithe atá infheidhme maidir le hiascach áineasa. Leis an gcóras clárúcháin nó ceadúnaithe agus leis an gcóras clárúcháin gabhála, ba cheart go bhféadfaí na bearta sonracha caomhnaithe sin a rialú go héifeachtach. (32)Ba cheart forálacha maidir leis na rialuithe sa slabhra soláthair a shoiléiriú chun go bhféadfaidh na Ballstáit rialuithe agus cigireachtaí a dhéanamh ag gach céim a bhaineann le margaíocht táirgí iascaigh agus dobharshaothraithe, ón gcéad díolachán go dtí an miondíolachán, iompar san áireamh.

(33)Na rialacha atá infheidhme maidir le táirgí iascaigh agus dobharshaothraithe a roinnt de réir luchtóg, ba cheart iad sin a shoiléiriú. Ba cheart a shoiléiriú gur cheart go mbeadh táirgí iascaigh agus dobharshaothraithe a bhaineann le speiceas amháin a bheith i ngach luchtóg, ach amháin nuair is cainníocht an-bheag ata ann. (34)I gcomhréir leis na ceanglais inrianaitheachta a leagtar amach in Airteagal 18 de Rialachán (AE) Uimh. 178/2002 ó Pharlaimint na hEorpa agus ón gComhairle, leagtar síos le Rialachán Cur chun Feidhme (AE) Uimh. 931/2011 ón gCoimisiún rialaithe áirithe inrianaitheachta i ndáil le hearnáil shonrach an bhia de bhunadh ainmhíoch, eadhon gur cheart d'oibreoirí taifead ar thacar áirithe faisnéise a choimeád, gur cheart é a chur ar fáil d'údaráis inniúla arna iarraidh sin dóibh, agus gur cheart é a aistriú go dtí an toibreoir ar soláthraíodh an táirge iascaigh dó. Tá inrianaitheacht tábhachtach san earnáil iascaigh, ní amháin chun críocha sábháilteachta bia ach chun rialuithe a éascú agus chun leas na dtomhaltóirí a chosaint freisin. (35)Is iomchuí, dá bhrí sin, cur leis na rialacha atá ann cheana maidir le inrianaitheacht mar a leagtar síos in Airteagal 18 de Rialachán (CE) Uimh. 178/2002 agus i Rialachán Cur Chun Feidhme (AE) Uimh. 931/2011 ón gCoimisiún. Ba cheart d'oibreoirí taifead ar thacar áirithe faisnéise maidir le táirgí iascaigh agus dobharshaothraithe a choimeád, é a chur ar fáil d'údaráis inniúla arna iarraidh sin dóibh, agus é a aistriú go dtí an toibreoir ar soláthraíodh an táirge iascaigh dó. I gcás táirgí iascaigh nár allmhairíodh iad, ba cheart a áireamh san fhaisnéis inrianaitheachta sin sainaitheantóir uathúil an turais iascaireachta mar fágfaidh sin gur féidir nasc a dhéanamh idir tacar áirithe táirgí iascaigh agus gabháil áirithe arna tabhairt i dtír ag soitheach de chuid an Aontais nó roinnt soithí de chuid an Aontais san aon limistéir ábhartha amháin. (36)I gcomhréir le Rialachán (CE) Uimh. 931/2011 ba cheart an fhaisnéis inrianaitheachta ábhartha maidir le rialú táirgí iascaigh agus dobharshaothraithe a bheith ar fáil ón gcéad díolachán go dtí céim an mhiondíolacháin. Fágfaidh sé sin go háirithe gur faisnéis chruinn a chuirfear ar fáil don tomhaltóir maidir le speiceas an táirge iascaigh nó dobharshaothraithe agus maidir leis an áit as ar tháinig sé. (37)Ba cheart go mbeadh na rialacha céanna infheidhme maidir le táirgí iascaigh agus dobharshaothraithe a allmhairítear ó thríú tíortha. I gcás táirgí allmhairithe, ba cheart a áireamh san fhaisnéis éigeantach inrianaitheachta tagairt don dearbhú gabhála dá bhforáiltear le Rialachán (CE) Uimh. 1005/2008. (38)Chun a áirithiú go dtraschuirfear an fhaisnéis inrianaitheachta maidir le táirgí iascaigh agus dobharshaothraithe, ba cheart an fhaisnéis sin a thaifead go digiteach agus í a thraschur go leictreonach laistigh den slabhra soláthair agus go dtí na húdaráis inniúla arna iarraidh sin dóibh. (39)I gcás táirgí iascaireachta a dhíoltar go díreach ó shoithí iascaireachta le tomhaltóirí, níl feidhm ag rialacha a bhaineann le hinrianaitheacht, ceannaitheoirí cláraithe, agus nótaí díolacháin maidir le cainníochtaí faoi bhun tairseacha áirithe. Ba cheart na tairseacha sin a chomhchuibhiú agus a ísliú ionas go laghdófar líon na dtáirgí iascaigh a chuirtear ar an margadh nach féidir a rianú agus nach féidir a rialú dá bhrí sin. (40)Chun cuspóirí an chomhbheartais iascaigh a bhaint amach, leagtar tábhacht as cuimse ar bhailiúchán cuimsitheach sonraí agus ar iontaofacht na sonraí sin. Go háirithe, ba cheart an taifead a dhéanfar ar ghabhálacha an uair a thabharfar i dtír iad a chur i gcrích ar an mbealach is iontaofa is féidir. Chun na críche sin, is gá na nósanna imeachta maidir le meá na dtáirgí iascaigh a threisiú ar thabhairt i dtír dóibh. (41)Ba cheart an táirge a mheá ar chórais arna bhformheas ag na húdaráis inniúla agus ag na hoibreoirí ata cláraithe ag na mBallstáit chun an tasc sin a dhéanamh. Ba cheart gach táirge a mheá de réir an speicis ar thabhairt i dtír dó toisc go ndéanfaidh sin tuairisciú níos cruinne ar na gabhálacha a áirithiú. Thairis sin, ba cheart taifid mheáite a bheith déanta go leictreonach agus iad a choimeád ar feadh trí bliana. (42)Ní cheart a cheadú go dtabharfaí speicis neamhshórtáilte i dtír ach amháin má chomhlíonfar coinníollacha diana, lena náirítear iad a mheá ar chórais atá á noibriú nó á rialú ag údaráis na mBallstát. (43)Chun rialuithe a fheabhsú agus chun gur féidir sonraí maidir le clárú gabhálacha a bhailíochtú go pras agus chun faisnéis a mhalartú idir Ballstáit a mhalartú go pras, is gá go ndéanfaidh gach oibreoir sonraí a thaifeadadh go digiteach agus na sonraí sin a thíolacadh go leictreonach laistigh de 24 uair go dtí na Ballstáit. Baineann sé sin go háirithe le dearbhuithe maidir le gabhálacha a thabhairt i dtír, le nótaí díolacháin agus le nótaí glactha freagrachta. (44)Toisc go bhfuil uirlisí teicneolaíochta leordhóthanacha ar fáil, ba cheart go mbeadh feidhm ag an gceanglas sonraí a thaifead go digiteach agus iad a thíolacadh go leictreonach laistigh de 24 uair, ba cheart go mbeadh feidhm air sin maidir le gach ceannaitheoir táirgí iascaigh. (45)Ba cheart traschur na ndoiciméad iompair go dtí na Ballstáit ábhartha a shimpliú agus ba cheart é a dhéanamh roimh imeacht do na táirgí chun go ndéanfadh na húdaráis inniúla rialuithe orthu. (46)Sna dearbhuithe maidir le gabhálacha a thabhairt i dtír, sna dearbhuithe glactha freagrachta agus sna doiciméid iompair, ba cheart tagairt a dhéanamh don uimhir chéannachta uathúil turais iascaireachta ar mhaithe le feabhas a chur ar rialuithe agus chun bailíochtú na sonraí ag na Ballstáit a fheabhsú agus chun inrianaitheacht na dtáirgí iascaigh sa slabhra soláthair a éascú. (47)Níl feidhm a thuilleadh ag forálacha Rialachán (CE) Uimh. 1224/2009 maidir le faireachán a dhéanamh ar eagraíochtaí tairgeoirí agus ar shocruithe idirghabhála agus praghsanna agus ba cheart iad a scriosadh toisc go bhforáiltear maidir leis an bhfaireachán sin le Rialachán (AE) Uimh. 1379/2013. (48)Chun feabhas a chur ar an measúnú riosca a dhéanann údaráis náisiúnta agus iad i mbun gníomhaíochtaí rialaithe a phleanáil agus chun feabhas a chur ar éifeachtacht na gcigireachtaí, ba cheart barr feabhais a chur ar na ceanglais a bhaineann le clár náisiúnta na sáruithe. (49)Chun a áirithiú go mbeidh cothrom na féinne ann sna Ballstáit maidir leis an gcóir bhreithiúnach a chuirfear ar lucht sáraithe rialacha an chomhbheartais iascaigh, ba cheart forálacha lena naithneofar na hiompraíochtaí arb ionann iad agus sáruithe tromchúiseacha ar na rialacha sin, ba cheart na forálacha sin a shoiléiriú agus a dhaingniú. (50)Chun bacadh éifeachtach in aghaidh na niompraíochtaí is díobhálaí a áirithiú, i gcomhréir le ceanglais idirnáisiúnta an Aontais, is gá liosta cuimsitheach a chur i dtoll a chéile de na sáruithe a meastar a bheith tromchúiseach gan beann ar dhálaí. Sa bhreis air sin, chun comhréireacht a áirithiú, is gá liosta cuimsitheach a chur i dtoll a chéile de na critéir a bheidh le húsáid ag na húdaráis inniúla náisiúnta agus tromchúis sáruithe áirithe eile á meas acu. (51)Chun freagairt níos tapúla, níos éifeachtaí agus níos athchomhairlí ar sháruithe tromchúiseacha a áirithiú, ba cheart do na Ballstáit imeachtaí riaracháin in aghaidh na sáruithe tromchúiseacha sin a thabhairt isteach gan dochar d'imeachtaí coiriúla atá ann cheana. Má leagtar amach íosleibhéil caighdeánaithe fíneálacha agus má fheabhsaítear an córas pointí lena bhféadfar ceadúnais iascaireachta nó an ceart a bheith i gceannas ar shoithí a chur ar fionraí nó a tharraingt siar, treiseoidh sin éifeacht dhíspreagthach chórais smachtbhannaí na mBallstát uile agus cuirfidh sé cosc ar atitimeachas. (52)Eintitis náisiúnta atá i gceannas ar ghníomhaíochtaí rialaithe iascaigh mar aon le gach comhlacht breithiúnach ábhartha, ba cheart go mbeadh fáil acu sin ar chlár náisiúnta na sáruithe. Ina theannta sin, maidir le gníomhaíochtaí rialaithe, cuirfear feabhas ar a néifeachtacht agus déanfar a gcothromaíocht a áirithiú ach malartú faisnéise atá go hiomlán trédhearcach a bheith i gcláir náisiúnta idir na Ballstáit.

(53)Céim thábhachtach is ea bailíochtú chun a áirithiú gur iontaofa agus críochnaitheach iad na sonraí a bhaileoidh na Ballstáit de bhun Rialachán (CE) Uimh. 1224/2009. An tacar sonraí a bheidh le bailíochtú agus oibleagáidí na mBallstát i gás neamhréireachtaí, ba cheart iad sin go léir a shoiléiriú. (54)Chun a gcuid dualgas faoi rialacha an chomhbheartais iascaigh a chomhlíonadh, ní foláir fáil a bheith ag an gCoimisiún ar shonraí éagsúla arna mbailiú ag na Ballstáit. Ba cheart a áirithiú cé na sonraí ba cheart go mbeadh fáil ag an gCoimisiún orthu agus cé na tascanna a bheidh le déanamh ag an gCoimisiún agus é ag baint úsáide as na sonraí céanna. (55)Ina theannta sin, is mór chun sochair na heolaíochta a rachaidh na sonraí arna mbailiú ag na Ballstáit. Ba cheart a shoiléiriú go bhféadfar rochtain a thabhairt do chomhlachtaí eolaíocha de chuid na mBallstát agus do chomhlachtaí eolaíocha an Aontais ar shonraí arna mbailiú i gcomhréir le Rialachán (CE) Uimh. 1224/2009, go háirithe maidir le sonraí suímh soithí agus maidir le sonraí faoi ghníomhaíocht iascaireachta. Ar deireadh, na sonraí faoi ghníomhaíocht iascaireachta arna mbailiú ag na Ballstáit, rachaidh siad chun sochair d'Oifig Staidrimh an Aontais Eorpaigh (Eurostat) óir is féidir léi iad a úsáid chun staidreamh a chur ar fáil maidir le hiascach. (56)Ó tharla an malartú faisnéise idir na Ballstáit a bheith ríthábhachtach chun oibleagáidí faoi rialacha an chomhbheartais iascaigh a rialú agus a fhordheimhniú, ba cheart na forálacha a bhaineann leis na malartuithe sin a shoiléiriú. Go háirithe, ba cheart do Bhallstáit rochtain a thabhairt dá chéile ar a gcláir sháruithe mar cuirfidh sé sin ar a gcumas uile feabhas a chur ar fhordheimhniú na rialacha maidir le soithí iascaireachta de chuid an Aontais a bhfuil bratach Ballstáit eile ar foluain orthu in uiscí an Aontais agus maidir le soithí iascaireachta a bhfuil bratach ar foluain acu a rinne sáruithe in uiscí Ballstát eile. (57)Féadfaidh sé go mbeidh sonraí pearsanta mar chuid de thacar na sonraí arna mbailiú ag na Ballstáit ar cheart go mbeadh fáil ag an gCoimisiún orthu, amhail sonraí faoi ghníomhaíocht iascaireachta, sonraí maidir le rialú, bunachair leictreonacha iascaigh eile agus clár náisiúnta na sáruithe. Ó tharla go bhféadfaí, le sainaitheantóir an tsoithigh nó le hainm an tsoithigh iascaireachta, go sainaithneofaí daoine nádúrtha amhail úinéir nó máistir soithigh iascaireachta ar leith, i gcúinsí áirithe d'fhéadfaí na sonraí sin a áireamh mar shonraí pearsanta. (58)Is gá sonraí pearsanta a phróiseáil ó thaobh rialaithe agus forfheidhmithe iascaigh de. Go háirithe, chun críche faireachán a dhéanamh ar dheiseanna iascaireachta, lena náirítear ídiú cuóta, ba cheart go mbeadh an Coimisiún in ann sonraí ó logleabhair, ó dhearbhuithe maidir le gabhálacha a thabhairt i dtír, ó nótaí díolacháin agus sonraí eile maidir le gníomhaíocht iascaireachta, ba cheart go mbeadh sé in ann iad a phróiseáil chun bailíochtú a dhéanamh ar na sonraí comhiomlánaithe arna dtíolacadh ag na Ballstáit. Chun fíoruithe agus iniúchtaí a dhéanamh agus chun faireachán a dhéanamh ar ghníomhaíochtaí rialaithe na mBallstát, ba cheart go mbeadh fáil ag an gCoimisiún ar shonraí próiseála amhail tuarascálacha cigireachta agus tuarascálacha breathnóirí rialaithe agus ar bhunachar na sáruithe. I gcomhthéacs ullmhúchán agus chomhlíonadh na gcomhaontuithe idirnáisiúnta agus beart caomhnuithe, ba cheart go ndéanfadh an Coimisiún a phróiseáil, nuair is gá, sonraí maidir le gníomhaíochtaí iascaireachta soithí iascaireachta de chuid an Aontais laistigh d'uiscí an Aontais, lena náirítear sainaitheantóirí na soithí, ainm úinéir an tsoithigh agus ainm mháistir an tsoithigh. (59)Ba cheart sonraí pearsanta arna bpróiseáil ar mhaithe le rialú agus fordheimhniú iascaigh a stóráil ar feadh tréimhse 5 bliana go ginearálta, óir, chun críche faireachán a dhéanamh ar dheiseanna iascaireachta, déanann an Coimisiún bailíochtú ar na sonraí comhiomlána arna dtíolacadh ag na Ballstáit laistigh de 5 bliana tar éis a dtarchur. I gcás ina ndéanfar iniúchadh breise ar sháruithe, ar chigireachtaí, ar fhíoruithe, ar ghearáin nó ar iniúchtaí nó i gcás imeachtaí breithiúnacha nó riaracháin leantacha, tá tréimhse choinneála 10 mbliana ag teastáil mar gheall ar an bhfad a bhaineann leis na próisis sin agus mar gheall ar an ngá atá leis na sonraí sin a úsáid le linn na tréimhse ina bhfuil na próisis sin ar bun. (60)Ba cheart a áirithiú i gcónaí agus ar gach leibhéal go nurramófar na hoibleagáidí maidir le sonraí pearsanta mar a leagtar síos i Rialachán (AE) 2016/679 ó Pharlaimint na hEorpa agus ón gComhairle, Rialachán (AE) 2018/XX, agus, nuair is infheidhme, na forálacha náisiúnta lena dtrasuitear Rialachán (AE) 2016/680. (61)Le Rialachán (CE) Uimh. 1224/2009 tugtar cumhachtaí don Choimisiún chun cuid de na forálacha sa Rialachán sin a chur chun feidhme. (62)De bharr theacht i bhfeidhm Chonradh Liospóin, ní mór na cumhachtaí arna dtabhairt le Rialachán (CE) Uimh. 1224/2009 a ailíniú le hAirteagal 290 agus le hAirteagal 291 den Chonradh ar Fheidhmiú an Aontais Eorpaigh. (63)An chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh, ba cheart an chumhacht sin a tharmligean chuig an gCoimisiún chun Rialachán (CE) Uimh. 1224/2009 a chomhlánú le rialacha sonracha lena rialaítear rialuithe, i ndáil leis na nithe seo a leanas: –soithí iascaireachta áirithe a dhíolmhú ón oibleagáid réamhfhógra a thabhairt; –forálacha a bhfuil feidhm leo i gcás ina gcloiseann ar chórais taifeadta agus tuarascála leictreonacha, maidir le córais rianaithe, logleabhar, réamhfhógraí, trasloingsiú, dearbhuithe maidir le gabhálacha a thabhairt i dtír; –catagóirí áirithe soithí iascaireachta a dhíolmhú ón oibleagáid réamhfhógra agus dearbhú trasloingsithe a líonadh agus a chur isteach; –na rialacha mionsonraithe maidir le feidhmiú chórais inrianaitheachta; –na critéir agus an nós imeachta maidir le meádóirí a chlárú agus maidir le hinneachar thaifead na meáite; –na rialacha maidir le nósanna imeachta meáite agus rialacha speisialta maidir le speicis pheiligeacha bheaga; –na rialacha maidir le breathnóirí rialaithe; –na rialacha maidir le cigireachtaí d'údaráis agus d'oibreoirí inniúla na mBallstát; –sainmhíniú ar thairseach a fhágann go gcuirtear an ceadúnas iascaireachta ar fionraí nó go dtarraingítear siar é, an nós imeachta a leanann an fionraí nó an tarraingt siar, pointí a bhaint;

–na híoscheanglais a bhaineann le cláir ghníomhaíochta náisiúnta um rialú, tuarascálacha bliantúla agus tagarmharcanna a leagan amach; –sprioc-am a leagan amach do Bhallstáit chun a léiriú gur féidir na stoic a shaothrú gan bhaol; Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena náirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos i gComhaontú Idirinstitiúideach maidir le Reachtóireacht Níos Fearr an 13 Aibreán 2016 (1). Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, ba cheart go bhfaigheadh Parlaimint na hEorpa agus an Chomhairle na doiciméid uile i gcomhthráth leis na saineolaithe sna Ballstáit, agus beidh rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bheidh ullmhú na ngníomhartha tarmligthe mar chúram orthu. (64)Chun coinníollacha comhionanna a áirithiú le haghaidh chur chun feidhme Rialachán (CE) Uimh. 1224/2009, ba cheart cumhachtaí cur chun feidhme a thabhairt don Choimisiún maidir leis an méid seo a leanas: –ceadúnais iascaireachta agus údaruithe iascaireachta; –marcáil agus sainaithint soithí, trealaimh agus árthaí iascaireachta; –ceanglais theicniúla agus tréithe na ngléasanna rianaithe; –an corrlach lamháltais; –fachtóirí coinbhéartachta chun iasc stóráilte nó phróiseáilte a choinbhéartú ina mheáchan éisc bheo; –ábhar shonraí suímh na soithí agus an tábhar agus an fhormaid, rialacha maidir le logleabhair a chríochnú, a thaifeadadh go digiteach agus a tharchur, réamhfhógraí, dearbhuithe trasloingsithe, agus dearbhuithe maidir le gabhálacha a thabhairt i dtír; –ceanglais theicniúla agus tréithe maidir le gléasanna leictreonacha faireacháin lena náirítear TCI; –formaid maidir le sonraí cláraithe gabhálacha agus iarracht iascaireachta a chur faoi bhráid an Choimisiúin; –an leigheas atá ann i gcás dochar a bheith déanta do Bhallstát; –cumhacht innill, tonnáiste an tsoithigh iascaireachta, cineál, líon, agus saintréithe na bpíosaí trealaimh iascaireachta a fhíorú; –ceanglais theicniúla agus tréithe gléasanna um faireachán leanúnach ar chumhacht innill; –cumhacht innill a dheimhniú; –córas cláraithe nó ceadúnaithe, soithí a rianú, trealamh a rianú i ndáil le hiascach áineasa áirithe; –pleananna samplála maidir le gabhálacha a thabhairt i dtír gan sórtáil; –ceannaitheoirí cláraithe; –Tuarascálacha faireachais agus tuarascálacha cigireachta;

–An bunachar a oibriú i ndáil le tuarascáil cigireachta agus faireachais; –cainníochtaí a shocrú in aghaidh cuótaí i gcás beart ceartaitheach; –córas pointí a oibriú do shealbhóirí ceadúnais iascaireachta agus máistrí; –cláir shainiúil rialaithe agus cigireachta; –cuótaí a asbhaint; –rochtain ar shonraí agus sonraí a mhalartú; –tuairisciú ag na Ballstáit; –cúnamh frithpháirteach, Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle. (65)De bharr theacht i bhfeidhm Chonradh Liospóin, ní mór roinnt forálacha lena dtugtar cumhachtaí cinnteoireachta don Chomhairle amháin a oiriúnú lena gcur i gcomhréir leis na nósanna imeachta nua is infheidhme maidir leis an gcomhbheartas iascaigh. Dá bhrí sin ba cheart na forálacha de Rialachán (CE) Uimh. 1224/2009 a athdhréachtú maidir leis na gnéithe seo a leanas: –tairsí gabhálacha a ghlacadh i ngach plean ilbhliantúil nach mór calafort ainmnithe nó ionad gar don chladach a úsáid má théitear os a cionn agus a mhinice a tharchuirtear sonraí; –scéim breathnóirí rialaithe a bhunú. (66) Ba cheart, dá bhrí sin, Rialachán (CE) Uimh. 1224/2009 a leasú dá réir sin. (67)Ar mhaithe le comhsheasmhacht a áirithiú le raon feidhme Rialachán (CE) Uimh 1224/2009, ba cheart cuspóirí Rialachán (CE) Uimh. 768/2005 ón gComhairle a mhéadú. Ba cheart go gcumhdódh misin na Gníomhaireachta Eorpaí um Rialú ar Iascach comhchuibhiú chur chun feidhme an chomhbheartais iascaigh ina iomláine. Ba cheart go náireofaí iontu taighde agus forbairt maidir le teicnící rialaithe agus cigireachta agus cúnamh a sholáthar don Choimisiún i réimsí áirithe. (68)Ba cheart a áirithiú go nurramóidh an Ghníomhaireacht sa chreat maidir le próiseáil agus malartú sonraí na hoibleagáidí maidir le sonraí pearsanta mar a leagtar síos i Rialachán (AE) 2018/XX. Ba cheart go mbeadh an deis ag ionadaithe thar ceann na ninstitiúidí páirt a ghlacadh i dteacht le chéile Bord Riaracháin na Gníomhaireachta. (69)Ba cheart a shoiléiriú go bhfuil dréachtchlár oibre bliantúil agus dréachtchlár oibre ilbhliantúil na Gníomhaireachta a d'ullmhaigh a Stiúrthóir Feidhmiúcháin le tíolacadh go dtí Bord Riarachán na Gníomhaireachta. (70)Ba cheart a shoiléiriú go bhféadfaidh an Ghníomhaireacht maoiniú a ghlacadh i bhfoirm comhaontuithe tarmligin nó deontais ad-hoc gan dochar do chineálacha eile ioncaim. (71)Ar deireadh, ba cheart na forálacha maidir le meastóireacht a dhéanfadh an Coimisiún ar an nGníomhaireacht a shoiléiriú. (72)Ba cheart, dá bhrí sin, Rialachán (CE) Uimh. 768/2005 a leasú dá réir sin.

(73)Chun comhsheasmhacht idir forálacha rialaithe a áirithiú, ba cheart Rialachán (CE) Uimh. 1967/2006 ón gComhairle agus Rialachán (AE) Uimh. 2016/1139 ó Pharlaimint na hEorpa agus ón gComhairle a leasú. Ba cheart, go háirithe, na forálacha maidir le hiascach áineasa a rialú, maidir le trasloingsiú agus clárú gabhálacha a thaifeadadh agus a thuairisciú mar a leagtar amach i Rialachán (CE) Uimh. 1967/2006 ón gComhairle agus na forálacha maidir le logleabhair agus an corrlach lamháltais idir i meastacháin arna dtaifeadadh sa logleabhar iascaireachta a leagtar síos i Rialachán (CE) Uimh. 2016/1139, ba cheart iad sin go léir a scriosadh ionas go mbeidh feidhm leis le forálacha ábhartha i Rialachán (CE) Uimh. 1224/2009 ina nionad. (74)Páipearbhunaithe is ea an Scéim Deimhnithe Gabhála, mar a leagtar síos i gCaibidil III de Rialachán (CE) Uimh. 1005/2008, agus de thoradh sin níl sí éifeachtach agus níl sí i gcomhréir le córas inrianaitheachta digitithe i ndáil le táirgí iascaigh. I gcomhréir lena ngealltanais idirnáisiúnta agus chun cur chun feidhme éifeachtach na scéime a áirithiú, ba cheart Rialachán (CE) Uimh. 1005/2008 a leasú chun bunachar a bhunú chun deimhnithe gabhála a bhainistiú (CATCH) bunaithe ar an gCóras Bainistíochta Faisnéise le haghaidh Rialuithe Oifigiúla, lena gceadófaí rialaithe rioscabhunaithe, i dtreo is go laghdófaí ar na deiseanna allmhairí a thabhairt isteach go calaoiseach agus go laghdófaí ar an ualach riaracháin do na Ballstáit. Déanfar feidhmeanna oibríochtúla CATCH a fhorbairt de réir céimeanna éagsúla. (75)Chun coinníollacha aonfhoirmeacha a áirithiú maidir le cur chun feidhme Rialachán (CE) Uimh. 1005/2008, le go gceadófaí, go háirithe, bainistiú comhtháite, ionramháil, stóráil agus malartú faisnéise agus doiciméad a bhaineann le seiceálacha oifigiúla, fíoruithe, rialuithe agus gníomhaíochtaí oifigiúla ábhartha eile a bhaineann le hallmhairiú agus onnmhairiú táirgí iascaigh dá bhforáiltear faoi Rialachán (CE) Uimh. 1005/2008, ba cheart cumhachtaí cur chun feidhme agus cumhachtaí tarmligthe a thabhairt de chumhacht don Choimisiún maidir le feidhmiú agus forbairt CATCH, bunaithe ar an gCóras Bainistíochta Faisnéise le haghaidh Rialuithe Oifigiúla. (76)Chun comhsheasmhacht a áirithiú i measc ionstraimí dlí an Aontais lena rialaítear rialú ar iascach, ba cheart forálacha áirithe maidir le sáruithe tromchúiseacha mar a leagtar síos i Rialachán (CE) Uimh. 1005/2008 a scriosadh agus más gá, iad a aistriú go Rialachán (CE) Uimh. 1224/2009, arb é an phríomhionstraim dlí i réimse an rialaithe iascaigh. Ba cheart, dá bhrí sin, tagairt a dhéanamh i Rialachán (CE) Uimh. 1005/2008 d'fhorálacha maidir le sáruithe tromchúiseacha a luaitear i Rialachán (CE) Uimh. 1224/2009. (77)Ba cheart, dá bhrí sin, Rialachán (CE) Uimh. 1005/2008 a leasú dá réir sin. TAR ÉIS AN RIALACHÁN SEO A GHLACADH: Airteagal 1 Leasuithe ar Rialachán (CE) Uimh. 1224/2009 Leasaítear Rialachán (CE) Uimh. 1224/2009 mar seo a leanas: (1)Leasaítear Airteagal 4 mar a leanas: (a)Cuirtear an méid seo a leanas in ionad na habairte tosaigh: “Chun críocha an rialacháin seo, tá feidhm ag na sainmhíniúcháin a leagtar síos in Airteagal 4 de Rialachán (AE) Uimh. 1380/2013, agus in Airteagal 5 de Rialachán (AE) Uimh. 1379/2013 mura bhforáiltear dá mhalairt sa rialachán seo.” (b)cuirtear an méid seo a leanas in ionad phointe 2: "2. Ciallaíonn ‘rialacha an chomhbheartais iascaigh’ gníomhartha an Aontais Eorpaigh atá ceangailteach de réir an dlí, lena náirítear comhaontuithe idirnáisiúnta arna dtabhairt chun críche ag an Aontas, maidir le hacmhainní bitheolaíocha mara a chaomhnú, a bhainistiú agus a shaothrú, maidir le dobharshaothrú agus maidir le táirgí iascaigh agus dobharshaothraithe a phróiseáil, a iompar agus a mhargú;” (c)cuirtear an méid seo a leanas in ionad phointe 9: "9. ciallaíonn ‘ceadúnas iascaireachta’ doiciméad oifigiúil lena mbronntar an ceart ar a shealbhóir, de réir mar atá cinntithe ag rialacha náisiúnta, acmhainneacht iascaireachta áirithe a úsáid chun acmhainní bitheolaíocha mara a shaothrú ar bhonn tráchtála. Cuimsítear ann ceanglais íosta maidir le céannacht soithí iascaireachta, a threalmhú agus tréithe teicniúla de;” (d)cuirtear an méid seo a leanas in ionad phointe 12: “12. ciallaíonn ‘sonraí maidir le suíomh an tsoithigh’ sonraí maidir le céannacht soithigh iascaireachta, suíomh geografach, dáta, am, cúrsa agus luas a tharchuirtear, le gléasanna rianaithe satailíte suiteáilte ar bord soithí iascaireachta, chuig ionad faireacháin iascaigh sa Bhallstát brataí;” (e)cuirtear an méid seo a leanas in ionad phointe 14: "14.ciallaíonn 'limistéar iascaireachta srianta' aon limistéar muirí ina bhfuil gníomhaíochtaí iascaireachta srianta nó toirmiscthe go sealadach nó ar bhonn buan;”

(f)cuirtear an méid seo a leanas in ionad phointe 20: "20.ciallaíonn ‘baisc’ baiste aonaid táirgí iascaireachta nó dobharshaothraithe;” (g)cuirtear an méid seo a leanas in ionad phointe 24: "24.ciallaíonn ‘pleananna ilbhliantúla’ pleananna dá dtagraítear in Airteagal 9 agus 10 de Rialachán (AE) 1380/2013, pleananna bainistíochta arna nglacadh i gcomhréir le hAirteagal 18 de Rialachán (AE) 1380/2013 agus le bearta eile an Aontais a glacadh ar bhonn Airteagal 43(3) den Chonradh agus lena ndéantar foráil maidir le bainistíocht shonrach nó téarnamh ar stoic éisc áirithe ar feadh breis agus bliain;” (h)scriostar pointe 23. (i)cuirtear an méid seo a leanas in ionad phointe 28: "28. ciallaíonn ‘iascach áineasa’ gníomhaíochtaí iascaireachta neamhthráchtála lena saothraítear acmhainní bitheolaíocha farraige chun críocha áineasa, turasóireachta nó spóirt.” (j)scriostar pointe 31. (k)cuirtear pointe 33 agus pointe 34 isteach: "33. ciallaíonn 'sleamhnú’ an cleachtas nuair a scaoiltear saor le héisc d'aon ghnó ó threalamh iascaireachta sula ndéantar an trealamh sin a thabhairt ar ais ar bord soitheach iascaireachta; 34. ciallaíonn ‘soitheach gabhála’ soitheach iascaireachta a úsáidtear chun acmhainní bitheolaíocha mara a ghabháil.” (2)In Airteagal 5, scriostar mír 6. (3)Cuirtear an méid seo a leanas in ionad Airteagal 6: “Airteagal 6 Ceadúnas iascaireachta 1. Ní cheadaítear soitheach iascaireachta ón Aontas a úsáid chun acmhainní bitheolaíocha mara a shaothrú ar bhonn tráchtála ach amháin má tá ceadúnas iascaireachta bailí ag gabháil leis. 2. Áiritheoidh an Ballstát brataí go bhfuil an fhaisnéis atá sa cheadúnas iascaireachta cruinn agus comhsheasmhach lena bhfuil i gclár chabhlach iascaireachta an Aontais dá dtagraítear in Airteagal 24 de Rialachán (AE) Uimh. 1380/2013. 3. Cuirfidh an Ballstát brataí ceadúnas iascaireachta soithigh ar fionraí go sealadach má tá sé faoi réir ag bac gluaiseachta sealadach arna chinneadh ag an mBallstát sin nó ar cuireadh a údarú iascaireachta ar ceal i gcomhréir le hAirteagal 91b. 4. Tarraingeoidh an Ballstat brataí ceadúnas iascaireachta soithigh siar go buan má tá sé faoi réir ag beart coigeartaithe cumais dá dtagraítear in Airteagal 22 de Rialachán (AE) Uimh. 1380/2013 nó a ndearnadh a údarú iascaireachta a tharraingt siar i gcomhréir le hAirteagal 91b. 5.D’fhéadfadh an Coimisiún, trí bhíthin gníomhartha cur chun feidhme, rialacha a leagan síos maidir le bailíocht na gceadúnas iascaireachta arna neisiúint ag an mBallstát brataí agus maidir leis an bhfaisnéis íosta atá cuimsithe iontu. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2).”

(4)Leasaítear Airteagal 7 mar a leanas: (a)cuirtear an méid seo a leanas in ionad mhír 2: "2. Sa chás go bhfuil scéim shonrach náisiúnta um údarú iascaireachta ag Ballstát le haghaidh soithí iascaireachta a mbíonn bratach an Bhallstáit sin ar foluain acu, cuirfidh sé achoimre ar an bhfaiséis atá cuimsithe san údarú sin a eisíodh mar aon leis na figiúirí comhiomlánaithe gaolmhara maidir leis an iarracht iascaireachta.” (b)cuirtear an méid seo a leanas in ionad mhír 5: "5.D’fhéadfadh an Coimisiún, trí bhíthin gníomhartha cur chun feidhme, rialacha a leagan síos maidir le bailíocht na núdaruithe iascaireachta arna neisiúint ag an mBallstát brataí agus maidir leis an bhfaisnéis íosta atá cuimsithe iontu. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2). (c)cuirtear isteach mír 6: "6. Tá sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 119a lena bhforáiltear maidir le maoluithe ón oibleagáid údaruithe iascaireachta a fháil do shoithí iascaireachta an Aontais atá níos lú ná 10 méadar i bhfad ar an iomlán.” (5)Leasaítear Airteagal 8 mar a leanas: (a)cuirtear an méid seo a leanas in ionad cheannteideal Airteagal 8: “Airteagal 8 Marcáil agus aitheantas ar shoithí agus ar threalamh iascaireachta an Aontais" (b)cuirtear an méid seo a leanas in ionad mhír 2: “2.Féadfaidh an Coimisiún, trí bhíthin gníomhartha cur chun feidhme, rialacha a leagan síos maidir leis na nithe a leanas: (a)marcáil agus aitheantas ar shoithí (b)doiciméid aitheantais soitheach atá le hiompar ar bord; (c)marcáil agus aitheantas ar árthaí agus ar ghléasanna comhiomlánaithe iascaireachta; (d)marcáil agus aitheantas ar threalamh iascaireachta; (e)lipéid chun trealamh a mharcáil; (f)baoithe a mharcáil agus cordaí a shocrú. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2).”

(6)Cuirtear an méid seo a leanas in ionad Airteagal 9: “Airteagal 9 Córas um fhaireachán soithí 1.Oibreoidh na Ballstáit córais um fhaireachán soithí chun faireachán éifeachtach a dhéanamh ar staid agus ar ghluaiseacht soithí iascaireachta a mbíonn bratach na mBallstát sin ar foluain acu pé áit a mbíonn siad, agus soithí iascaireachta i bhfarraigí na mBallstát trí shonraí suímh na soitheach a bhailiú agus a anailísiú. Áiritheoidh gach Ballstát brataí go ndéanfar faireachán leanúnach agus córasach ar shonraí suímh na soitheach agus go ndéanfar cruinneas shonraí suímh na soitheach a rialú. 2.Déanfar soithí iascaireachta an Aontais a shuiteáil ar bord gléas lánfheidhmiúil a ligfidh don soitheach sin a bheith aimsithe agus aitheanta go huathoibríoch ag córas um fhaireachán soithigh trí sonraí suímh soithigh a tharchur go tráthrialta. Cuirfidh na córais um fhaireachán soithí ar chumas an ionaid faireacháin iascaigh dá dtagraítear in Airteagal 9a de chuid an Bhallstáit bhrataí faireachán a dhéanamh ar an soitheach iascaireachta i ngach tráth. Cuirfear tarchur shonraí suímh an tsoithigh agus an fhaireacháin trí nasc saitilíte nó trí líonra móibíleach talamh-bhunaithe nuair a bhíonn rochtain ar líonra dá leithéid. 3.De mhaolú ar mhír 2, is féidir le máistrí shoithí iascaireachta an Aontais atá níos giorra ná 12 mhéadar i bhfad san iomlán gléas móibíleach a choimeád ar bord ionas gur féidir le córas um fhaireachán soithí an soitheach a aimsiú agus a aithint go huathoibríoch trí shonraí suímh soithigh a thaifeadadh agus a tharchur go tráthrialta. Sa chás go bhfuil an gléas rófhada ó líonra móibíleach, taifeadfar sonraí suímh an tsoithigh le linn na tréimhse ama sin agus déanfar iad a tharchur chomh luath agus a fhaigheann an soitheach teacht ar líonra dá leithéid agus sula théann se isteach i gcalafort ar a dhéanaí. 4.Nuair a bhíonn soitheach iascaireachta an Aontais in uiscí de Bhallstát eile, ní mór don Bhallstát brataí sin sonraí suímh an tsoithigh sin a chur ar fáil trí tharchur uathoibríoch chuig ionad faireacháin iascaigh na mBallstát cósta. Cuirfear sonraí suímh an tsoithigh ar fáil don Bhallstát sin inar dhócha go ndéanfaidh soitheach iascaireachta a ghabhálacha a thabhairt i dtír nó sna huiscí inar dhócha go leanfaidh an soitheach iascaireachta ar aghaidh lena ghníomhaíochtaí iascaireachta. 5.Má oibríonn soitheach iascaireachta an Aontais in uiscí de thríú tír nó in uiscí ina ndéanann eagraíocht bainistithe iascaigh réigiúnaigh, dá dtagraítear in Airteagal 3(1), na hacmhainní iascaireachta a bhainistiú, agus más foráil de chuid an chomhaontaithe leis an tríú tír sin nó de chuid rialacha is infheidhme na heagraíochta sin, déanfar sonraí suímh an tsoithigh a chur ar fáil freisin don tír nó don eagraíocht sin. 6.Déanfar soithí iascaireachta tríú tíortha a oibríonn in uiscí an Aontais a shuiteáil ar bord gléas lánfheidhmiúil a ligfidh don soitheach sin a bheith aimsithe agus aitheanta go huathoibríoch ag córas um fhaireachán soithí trí shonraí suímh an tsoithigh a tharchur go tráthrialta. 7.Tá sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 119a lena mbunaítear rialacha mionsonraithe maidir le faireachán ar ghníomhaíochtaí iascaireachta agus ar an iarracht iascaireachta ag na hionaid faireacháin iascaireachta, go háirithe maidir le dualgais na máistrí a bhaineann leis na gléasanna faireacháin soithí. 8. Déanfaidh an Coimisiún, trí bhíthin gníomhartha cur chun feidhme, rialacha mionsonraithe a leagan síos maidir le (a)formáid agus ábhar na sonraí faoi shuíomh an tsoithigh; (b)ceanglais agus sonraíochtaí teicniúla na ngléasanna um fhaireachán soithí; (c)chomh minic agus a dhéantar sonraí maidir le suíomh agus gluaiseacht soithí iascaireachta, lena náirítear i limistéir iascaireachta shrianta, a tharchur; (d)tarchur na sonraí chuig Ballstáit chósta. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2).” (7)Cuirtear isteach Airteagal 9a seo a leanas: “Airteagal 9a Ionaid faireacháin iascaigh

1.Déanfaidh na Ballstáit ionaid faireacháin iascaigh a bhunú agus a oibriú ina ndéanfar faireachán ar ghníomhaíochtaí iascaireachta agus ar iarracht iascaireachta. Déanfaidh an tionad faireacháin iascaigh de Bhallstát áirithe faireachán ar na soithí iascaireachta a bhfuil a mbratach ar foluain acu, beag beann ar na huiscí ina bhfuil siad ag obair nó ar an gcalafort ina bhfuil siad, agus ar shoithí iascaireachta an Aontais a bhfuil bratacha na mBallstát eile ar foluain acu agus ar shoithí iascaireachta tríú tíortha lena mbaineann forálacha an chórais um fhaireachán soithí agus iad ag obair in uiscí faoi cheannasacht nó faoi dhlínse an Bhallstáit áirithe sin. 2.Ceapfaidh gach Ballstát brataí na húdaráis inniúla atá freagrach as an ionad faireacháin iascaigh agus ní mór na bearta cuí a ghlacadh chun a áirithiú go bhfuil na hacmhainní soláthair foirne ag a ionad faireacháin iascaigh agus go bhfuil sé feistithe le crua-earraí agus le bogearraí ríomhaire ionas gur féidir uathphróiseáil sonraí agus tarchur sonraí leictreonacha a dhéanamh. Déanfaidh na Ballstáit foráil maidir le nósanna imeachta cúltacaithe agus athshlánaithe sa chás go gclistear ar chóras. D’fhéadfadh Ballstáit ionad comhpháirteach faireacháin iascaigh a oibriú. 3.Áiritheoidh na Ballstáit brataí go bhfuil rochtain ag na hionaid faireacháin iascaigh ar na sonraí ábhartha go léir agus go háirithe de réir mar atá liostaithe in Airteagal 109 agus Airteagal 110 agus go noibreoidh siad 7 lá sa tseachtain 24 huaire sa lá. 4.Tá sé de chumhacht ag an gCoimisiún gníomhartha tarmligthe a ghlacadh i gcomhréir le hAirteagal 119a lena mbunaítear rialacha mionsonraithe maidir le faireachán ar ghníomhaíochtaí iascaireachta agus ar an iarracht iascaireachta ag na hionaid faireacháin iascaireachta, go háirithe maidir le (a)faireachán ar dhul isteach i limistéir shonracha agus ar imeacht as; (b)faireachán ar ghníomhaíochtaí iascaireachta agus taifeadadh na ngníomhaíochtaí sin; (c)na forálacha is infheidhme i gcás cliseadh teicniúil nó cumarsáide nó i gcás nach bhfeidhmíonn gléas faireacháin an tsoithigh; (d)bearta atá le déanamh i gcás nach bhfaightear sonraí maidir le staid agus gluaiseacht soithí iascaireachta.” (8)Cuirtear an méid seo a leanas in ionad Airteagal 10: “Airteagal 10 Córas aitheantais uathoibríoch I gcomhréir le Treoir 2002/59/CE, feisteofar soitheach iascaireachta atá níos faide ná 15 mhéadar ar fhad iomlán le córas sainaitheantais uathoibríoch a thiocfaidh leis na caighdeáin feidhmíochta arna ndréachtú ag an Eagraíocht Mhuirí Idirnáisiúnta agus ní mór é a choimeád i mbun oibríochta.” (9)Leasaítear Airteagal 12 mar a leanas: “Airteagal 12 Tarchur sonraí le haghaidh oibríochtaí faireachais Déanfar sonraí ón gcóras/ó na córais faireacháin soithí, ón gcóras sainaitheantais uathoibríoch agus ón gcóras braite soithí arna mbailiú i gcreat an Rialacháin seo a chur ar fáil don Choimisiún, do ghníomhaireachtaí an Aontais agus d’údaráis inniúla na mBallstát atá bainteach le hoibríochtaí faireachais chun críocha sábháilteachta agus slándála muirí, rialaithe teorann, an timpeallacht mhuirí a chosaint agus fhorfheidhmiú an dlí i gcoitinne.” (10)Scriostar Airteagal 13. (11)Leasaítear Airteagal 14 mar a leanas: “Airteagal 14 An logleabhar iascaireachta a chomhlánú”

1.Coimeádfaidh an máistir de gach soitheach gabhála de chuid an Aontais logleabhar iascaireachta leictreonach chun gníomhaíochtaí iascaireachta a thaifeadadh. 2.Beidh an fhaisnéis seo a leanas sa logleabhar iascaireachta dá dtagraítear i mír 1: (a)sainaitheantóir uathúil an turais iascaireachta; (b)uimhreacha sainaitheantais soitheach agus ainm an tsoithigh iascaireachta; (c)cód alfa-3 EBT (Eagraíocht Bhia agus Talmhaíochta na Náisiún Aontaithe) de gach speiceas agus den limistéar geografach ábhartha inar ndearnadh gabhálacha; (d)an dáta agus, nuair is iomchuí, am na ngabhálacha; (e)dáta agus am maidir le himeacht ón gcalafort agus teacht ar ais agus tréimhse an turais iascaireachta; (f)an cineál trealaimh, na sonraíochtaí teicniúla agus na toisí; (g)na cainníochtaí measta de gach speiceas i gcileagraim de bheomheáchan, nó, más iomchuí, líon na naonán, lena náirítear na cainníochtaí nó aonáin atá faoi bhun na híosmhéide tagartha caomhnaithe is infheidhme, mar iontráil ar leithligh; cuirfear an fhaisnéis sin ar fáil in aghaidh na gabhála nó in aghaidh na hoibríochta iascaireachta i gcás soithí iascaireachta an Aontais dar fhad 12 mhéadar ar an iomlán nó níos mó sin; (h)aischuir mheasta ar choibhéis bheomheáchain de réir méid in aghaidh gach speicis nach bhfuil faoi réir na hoibleagáide gabhálacha a thabhairt i dtír; (i)aischuir mheasta de réir méid in aghaidh gach speicis nach bhfuil faoi réir na hoibleagáide gabhálacha a thabhairt i dtír de bhun Airteagal 15(4) agus (5) de Rialachán (AE) Uimh. 1380/2013; (j)na fachtóirí coinbhéartachta arna núsáid; (k)na sonraí atá chun na comhaontuithe iascaigh dá dtagraítear i mír 1 d’Airteagal 3 a fheidhmiú. 3.Sa chás go gcailltear trealamh iascaireachta ar muir, cuimseofar an méid seo a leanas sa logleabhar freisin: (a)an cineál trealaimh atá caillte; (b)an dáta agus am ina raibh an trealamh caillte; (c)an suíomh ina raibh an trealamh caillte; (d)na bearta arna ndéanamh chun an trealamh a fháil ar ais. 4.I gcomparáid leis na cainníochtaí a thugtar i dtír nó le toradh cigireachta, is é 10 % in aghaidh an speicis a bheidh sa chorrlach ceadaithe lamháltais i meastacháin a thaifeadtar sa logleabhar iascaireachta de chainníochtaí éisc i gcileagraim a choimeádtar ar bord. I gcás speiceas a choimeádtar ar bord nach sáraíonn an choibhéis bheomheáchain 50kg, is é 20 % in aghaidh an speicis a bheidh sa chorrlach ceadaithe lamháltais. De mhaolú ar an gcéad fhomhír le haghaidh iascaigh dá dtagraítear sa chéad agus sa tríú fleasc d’Airteagal 15(1) (a) de Rialachán (AE) Uimh. 1380/2013 a thugtar i dtír gan iad a bheith sórtáilte, ní bhainfidh na teorainneacha lamháltais atá leagtha amach sa mhír seo leis na gabhálacha speiceas a chomhlíonann na coinníollacha seo a leanas:

(a)is ionann iad agus níos lú ná 1 % i meáchan de na speicis go léir arna dtabhairt i dtír; agus (b)tá a meáchan iomlán níos lú ná 100 kg. 5.In iascaigh atá faoi réir ag réimeas iarrachta iascaireachta de chuid an Aontais, déanfaidh máistrí shoithí gabhála an Aontais an seal a chaitear i limistéar ina logleabhair iascaireachta mar seo a leanas: (a)maidir le trealamh tarraingthe: (i) dul isteach, agus imeacht amach as an gcalafort atá suite sa limistéar sin; (ii) gach iontráil isteach, agus imeacht amach as limistéir mhuirí lena mbaineann rialacha sonracha maidir le rochtain ar uiscí agus ar acmhainní; (iii) an ghabháil a choimeádtar ar bord de réir speicis i mbeomheáchan i gcileagraim tráth a imítear ón limistéar sin nó roimh dhul isteach i gcalafort atá suite sa limistear sin; (b)maidir le trealamh statach: (i) dul isteach, agus imeacht amach as an gcalafort atá suite sa limistéar sin; (ii) gach dul isteach, agus imeacht amach as limistéir mhuirí lena mbaineann rialacha sonracha maidir le rochtain ar uiscí agus ar acmhainní; (iii) an dáta agus an tam nuair dhéantar an trealamh statach a shocrú nó a athshocrú sna limistéir sin; (iv) an dáta agus an tam nuair a dhéantar oibríochtaí iascaireachta ina núsáidtear trealamh statach a thabhairt chun críche; (v) an ghabháil a choimeádtar ar bord de réir speicis i mbeomheáchan i gcileagraim tráth a imítear ón limistéar sin nó roimh dhul isteach i gcalafort atá suite sa limistear sin. 6.Chun meáchan éisc stóráilte nó phróiseáilte a choinbhéartú ina mheáchan éisc bheo, úsáidfidh máistrí soithí gabhála an Aontais fachtóir coinbhéartachta arna bhunú i gcomhréir le mír 9. 7.Taifeadfaidh máistrí soithí gabhála tríú tíre a oibríonn in uiscí an Aontais an fhaisnéis dá dtagraítear san Airteagal sin ar an dóigh chéanna agus a dhéanann máistrí shoithí iascaireachta an Aontais. 8.Is dualgas an mháistir é cruinneas na sonraí arna dtaifeadadh sa logleabhar iascaireachta. 9.Féadfaidh an Coimisiún, trí bhíthin gníomhartha cur chun feidhme, (a)rialacha mionsonraithe a leagan síos maidir leis an gcorrlach lamháltais a chur chun feidhme de réir mar atá sainithe i mír 3; (b)mionrialacha a leagan síos maidir le fachtóirí coinbhéartachta a úsáid; (c)fachtóirí coinbhéartachta a shocrú.

Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2).” (12)Cuirtear an méid seo a leanas in ionad Airteagal 15: “Airteagal 15 An logleabhar a chur isteach go leictreonach 1.Déanfaidh máistrí shoithí gabhála an Aontais dar fhad 12 mhéadar ar fhad iomlán nó níos mó ná sin an fhaisnéis dá dtagraítear in Airteagal 14 a chur isteach go leictreonach chuig údarás inniúil a mBallstáit bhrataí: (a)uair sa lá, agus nuair is infheidhme, tar éis gach gabháil; agus (b)tar éis don oibríocht iascaireachta deiridh a bheith curtha i gcrích agus roimh dhul isteach sa chalafort. 2.Déanfaidh máistrí shoithí gabhála an Aontais dar fhad níos lú ná 12 mhéadar ar fhad iomlán an fhaisnéis dá dtagraítear in Airteagal 14 a chur isteach go leictreonach chuig údarás inniúil a mBallstáit bhrataí tar éis don oibríocht iascaireachta deiridh a bheith curtha i gcrích agus roimh dhul isteach sa chalafort. 3.Seolfaidh máistrí shoithí gabhála an Aontais an fhaisnéis dá dtagraítear in Airteagal 14 go leictreonach freisin tráth aon chigireachta agus ar iarratas ó údarás inniúil a mBallstáit bhrataí. 4.Glacfaidh na húdaráis inniúla de Bhallstát cósta tuairiscí leictreonacha, arna bhfáil ón mBallstát brataí, ina gcuimsítear ina gcuimsítear na sonraí ó shoithí iascaireachta dá dtagraítear i mír 1, 2 agus 3. 5. Déanfaidh máistrí soithí gabhála tríú tíre a oibríonn in uiscí an Aontais an fhaisnéis dá dtagraítear in Airteagal 14 a chur isteach trí mhodh leictreonach chuig údarás inniúil an Bhallstáit chósta.” (13)cuirtear isteach an tAirteagal 15a seo a leanas: “Airteagal 15 a Gníomhartha tarmligthe agus cur chun feidhme maidir le ceanglais logleabhair 1.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 119 a a bhaineann leis an méid seo a leanas: (a)na forálacha is infheidhme i gcás cliste theicniúil nó chumarsáide mura noibríonn na córais leictreonach taifeadta agus tuairiscithe le haghaidh sonraí an logleabhair; (b)bearta le glacadh i gcás nach bhfaightear sonraí logleabhair; (c)rochtain ar shonraí agus ar bhearta atá le déanamh má tharlaíonn nach bhfuil rochtain ar shonraí. 2.Déanfaidh an Coimisiún, trí bhíthin gníomhartha cur chun feidhme, rialacha mionsonraithe a leagan síos maidir le: (a)formáid, ábhar agus cur isteach an logleabhair iascaireachta;

(b)cur i gcrích agus taifeadadh digiteach faisnéise sa logleabhar iascaireachta; (c)feidhmiú an chórais leictreonaigh taifeadta agus tuairiscithe le haghaidh sonraí logleabhair; (d)na ceanglais le haghaidh sonraí logleabhair a tharchur ó shoitheach iascaireachta de chuid an Aontais chuig údaráis inniúla a Stáit bhrataí; (e)na ceanglais agus an fhormáid ina malartófar faisnéis idir na Ballstáit; (f)tascanna an údaráis aonair dá dtagraítear in Airteagal 5(5) maidir leis an logleabhar iascaireachta; (g)chomh minic agus a dhéantar na sonraí logleabhair a tharchur. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 119(2).” (14)Scriostar Airteagal 16. (15)Leasaítear Airteagal 17 mar a leanas: (a)cuirtear an méid seo a leanas in ionad mhír 1: “1.Gan dochar do na forálacha sonracha atá cuimsithe sna pleananna ilbhliantúla, cuirfidh máistrí shoithí iascaireachta an Aontais dar fhad 12 mhéadar nó níos mó ná sin ar fhad iomlán an fhaisnéis a leanas in iúl go leictreonach d’údaráis inniúla a mBallstáit bhrataí ceithre huaire an chloig ar a laghad roimh am measta a dteacht ar an gcalafort: (a)sainaitheantóir uathúil an turais iascaireachta de réir mar atá léirithe sa logleabhar; (b)uimhreacha aitheantais soitheach agus ainm an tsoithigh iascaireachta; (c)ainm chalafort an chinn scríbe agus cuspóirí an ghlao, amhail gabháil a thabhairt i dtír, trasloingsiú nó rochtain ar sheirbhísí; (d)dátaí an turais iascaireachta agus na limistéir gheografacha ábhartha inar ndearnadh gabhálacha; (e)dáta agus am nuair a imíodh ón gcalafort agus dáta agus am measta nuair a shroichfear an calafort; (f)cód alfa-3 EBT de gach speiceas; (g)na cainníochtaí de gach speiceas arna thaifeadadh sa logleabhar iascaireachta, lena náirítear, mar mhír faisnéise ar leith, iad siúd atá faoi bhun na híosmhéide tagartha caomhnaithe; (h)na cainníochtaí de gach speiceas atá le tabhairt i dtír nó le trasloingsiú, lena náirítear, mar iontráil ar leith, iad siúd atá faoi bhun na híosmhéide tagartha caomhnaithe." (b)cuirtear isteach mír 1a:

"1a.D’fhéadfadh an Ballstát cósta tréimhse níos giorra de réamhfhógra a shocrú do shoithí a chuireann a bhratach ar foluain agus a oibríonn go heisiach laistigh a uiscí críochacha ar an gcoinníoll nach gcuireann sé isteach ar chumas na mBallstát cigireachtaí a chur i gcrích.” (c)cuirtear an méid seo a leanas in ionad mhír 6: "6.Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 119a maidir leis an méid seo a leanas: (a)díolúine do chatagóirí áirithe soithí iascaireachta ón oibleagáid atá leagtha amach i mír 1, ag tabhairt san áireamh na cainníochtaí agus an cineál táirgí iascaigh atá le tabhairt i dtír; (b)síneadh ar an réamhfhógra oibleagáide atá leagtha amach i mír 1 i leith soithí iascaireachta nach mó ná 12 mhéadar i bhfad ar an iomlán le haghaidh iascaigh shonracha; (c)na forálacha is infheidhme i gcás cliste theicniúil nó chumarsáide mura noibríonn na córais leictreonach taifeadta agus tuairiscithe don réamhfhógra; (d)bearta le déanamh i gcás nach bhfaightear sonraí réamhfhógra; (e)rochtain ar shonraí réamhfhógra agus na bearta atá le déanamh má tharlaíonn nach bhfuil rochtain ar shonraí." (16)Scriostar Airteagal 18. (17)in Airteagal 19, cuirtear na focail “in Airteagal 17” in ionad na bhfocal “in Airteagal 17 agus in Airteagal 18”. (18)Cuirtear isteach Airteagal 19 a: “Airteagal 19a Réamhfhógra maidir le gabhálacha a thabhairt i dtír i gcalafoirt i dtríú tíortha 1.Ní bheidh soithí iascaireachta an Aontais údaraithe gabhálacha a thabhairt i dtír i gcalafoirt lasmuigh d’uiscí an Aontais ach amháin má tá an fhaisnéis atá liostaithe i mír 3 curtha in iúl go leictreonach acu d’údaráis inniúla a mBallstáit bhrataí 3 lá ar a laghad roimh an am measta nuair a shroichfidís an calafort agus nach bhfuil údarú chun gabhálacha a thabhairt i dtír diúltaithe ag an mBallstát brataí laistigh den tréimhse ama sin. 2. Féadfaidh an Ballstát brataí tréimhse níos giorra a shocrú, tráth nach lú ná ceithre huaire, don réamhfhógra dá dtagraítear i mír 1 i gcás soithí iascaireachta a mbíonn a mbratach ar foluain acu agus a dhéanann gníomhaíochtaí iascaireachta in uiscí tríú tíortha, ag tabhairt san áireamh an cineál táirgí iascaigh agus an tachar idir na fearainn iascaireachta agus an calafort. 3.Cuirfidh máistrí shoithí iascaireachta an Aontais an fhaisnéis a leanas isteach chuig an mBallstát brataí: (a)sainaitheantóir uathúil an turais iascaireachta de réir mar atá luaite sa logleabhar i gcomhréir le hAirteagal 14(2)(a); (b)uimhir shainaitheantais soitheach agus ainm an tsoithigh iascaireachta; (c)ainm chalafort an chinn scríbe agus cuspóirí an ghlao, amhail gabhálacha a thabhairt i dtír nó rochtain ar sheirbhísí; (d)na limistéir gheografacha ábhartha inar ndearnadh na gabhálacha;

(e)dáta agus am nuair a imíodh ón gc